5 Fakta Menyedihkan Tentang Pelarian Di Dunia Yang Anda Perlu Tahu

Konflik, keganasan, penganiayaan dan pencabulan hak asasi manusia membawa kepada rekod tertinggi seramai 70.8 juta orang bergelar pelarian menjelang akhir tahun 2018.

Data terbaru dari Agensi Pelarian PBB mewakili peningkatan sebanyak 2.3 juta orang pada tahun sebelumnya dan angka ini adalah 2 kali lebih banyak daripada 20 tahun yang lalu dan hampir 2 kali ganda penduduk Malaysia.

Tetapi angka sebenar mungkin lebih tinggi kerana data ini hanya mencerminkan sebahagian daripada krisis politik dan ekonomi semasa di Venezuela, yang mana kira-kira 4 juta orang melarikan diri, menurut UNHCR.

iluminasi.com kongsikan 5 fakta menyedihkan tentang pelarian dunia yang anda perlu tahu.

Angka-angka dalam laporan ini mengambil kira pelarian, pencari suaka dan orang-orang yang menjadi pelarian di dalam negara.

Walaupun sesetengah pelarian berjaya kembali ke negara asal mereka, terdapat 13.6 juta pelarian baru pada tahun 2018.

Ini bermakna 37,000 orang terpaksa melarikan diri dari rumah mereka setiap hari pada tahun 2018 akibat perang atau penganiayaan.

Sejumlah 3.5 juta pencari suaka, iaitu mereka yang berada di bawah perlindungan antarabangsa, tetapi belum diberi status pelarian, sedang menunggu keputusan mengenai permohonan mereka.

Daripada jumlah itu, 1.7 juta daripadanya adalah pemohon baru. Majoriti daripada jumlah ini mencari suaka di Amerika Syarikat berbanding negara lain, diikuti oleh Peru, Jerman, Perancis dan Turki.

Lebih dari dua pertiga daripada semua pelarian berasal dari hanya 5 buah negara iaitu Syria, Afghanistan, Sudan Selatan, Myanmar dan Somalia.

Di setiap negaraini, peperangan dan kekacauan menyumbang kepada jumlah pelarian yang tinggi.

Orang Syria mewakili kumpulan pelarian tunggal terbesar, dengan 13 juta orang yang hidup dalam perpindahan, termasuk 6,654,000 pelarian, 6,184,000 pelarian dalaman dan 140,000 pencari suaka.

Syria telah menjadi negara utama bagi pelarian untuk lebih daripada 5 tahun.

Hampir empat dari lima pelarian di seluruh dunia mencari tempat perlindungan di negara jirannya.

Sejak permusuhan bermula di Syria pada tahun 2011, pelarian telah melarikan diri melintasi sempadan ke Turki, yang kini menjadi tuan rumah penduduk pelarian terbesar di dunia, iaitu seramai 3.7 juta orang.

Termasuk 3.6 juta penghijrahan dari Syria, Turki juga telah mengambil jumlah pelarian yang kecil dari Iraq, Iran dan Afghanistan.

Populasi pelarian di Pakistan hampir secara eksklusif datang dari Afghanistan dan telah bertahan selama setahun terakhir, dengan bilangan bayi yang baru lahir di dalam populasi pelarian bersamaan dengan jumlah pelarian yang pulang ke tanah air mereka.

Walaupun jumlah pelarian global meningkat pada tahun 2018, namun pelarian yang pulang ke tanah air adalah lebih sedikit berbanding tahun sebelumnya.

Pada tahun 2018, jumlah pelarian yang kembali ke negara asal adalah seramai 593,800 orang, berbanding 667,400 orang pada tahun 2017.

Walaupun keadaan di Syria sangat tidak stabil, lebih daripada 210,000 pelarian telah pulang ke tanahair yang mana kebanyakannya dari Turki.

Sudan Selatan menyaksikan jumlah pelarian yang pulang ke tanah air kedua tertinggi, kebanyakannya dari Uganda.

Kanak-kanak di bawah usia 18 tahun terdiri daripada separuh daripada populasi pelarian global pada tahun 2018.

Di antara mereka, ramai yang tidak disertai atau dipisahkan dari ibu bapa mereka. Dengan ini, golongan ini sangat berisiko berhadapan penyalahgunaan dan eksploitasi.

Pada 2018, 27,600 kanak-kanak tanpa pengiring atau dipisahkan daripada ibu bapa dilaporkan telah memohon suaka.

Pada akhir tahun 2018, 111,000 kanak-kanak itu dilaporkan daripada kalangan populasi pelarian.

Walau bagaimanapun, banyak negara tidak melaporkan atau tersalah melaporkan bilangan kumpulan pelarian yang paling terdedah kepada bahaya ini.


6 Kumpulan Muzik Fiksyen Yang Paling Diingati Hingga Kini

Beberapa tahun kebelakangan ini, wujud minat memuncak kepada filem-filem bertemakan muzikal dengan penerbitan filem seperti 'A Star Is Born', 'The Greatest Showman' dan 'Bohemian Rhapsody' yang mendapat sambutan baik peminat filem seluruh dunia.

Bagaimanapun tema yang dibawa oleh filem-filem muzikal era sekarang dapat dikatakan lebih berat berbanding filem-filem muzikal satu masa dulu, yang kerap menjadikan parodi sebagai model pembentukan filem mereka. Ini menyebabkan berlakunya kemunculan kugiran-kugiran muzik bersifat fiksyen yang dibentuk, sebagai tulang belakang filem tersebut.

Terdapat banyak paparan kumpulan muzik fiksyen yang sehingga kini menjadi buah mulut orang ramai dan ini lima kumpulan yang kami rasakan sangat seronok untuk ditonton jatuh bangun mereka.

Filem 'That Thing You Do' benar-benar mencetuskan fenomena pada peminat filem di Malaysia ketika ditayangkan di pawagam sekitar tahun 1996. Semua itu dibantu oleh runut bunyi filem berkenaan yang memaparkan lagu terkenal 'That Thing You Do' nyanyian kugiran fiksyen The Wonders.

Kisah jatuh bangun kugiran tersebut yang naik secara mendadak sebelum jatuh akibat masalah dalaman, adalah kisah yang sudah banyak kali difilemkan tetapi 'That Thing You Do' berjaya membawakan kisah itu dengan tona yang agak ceria, dibantu dengan lakonan pelakon-pelakon yang bersahaja serta kemunculan Tom Hanks yang diingati.

Adegan persembahan paling diingati dalam filem ini sudah tentulah adegan di mana mereka mengadakan persembahan lagu popular kali pertama, yang secara sengaja dipercepatkan - mengubah sebuah lagu balada menjadi lagu pop seterusnya menyebabkan mereka mula disanjung dan dipuja.

Sekiranya anda nak tonton sebuah filem bertemakan muzik yang sesuai untuk semua golongan serta selamat untuk kanak-kanak, tontonlah 'School of Rock.' Filem ini mengisahkan tentang seorang lelaki yang menyamar menjadi guru sekolah untuk mendapatkan duit, sebelum menemui sekumpulan kanak-kanak berbakat yang boleh membantu merealisasikan impian dia mahu menubuhkan kugiran rock.

'School of Rock' sebagai sebuah kugiran dilihat sangat berjaya, kerana setiap ahli kumpulan itu yang rata-ratanya terdiri daripada pelajar-pelajar muzik yang sangat berbakat serta berkebolehan dalam permainan muzik bersifat klasikal. Tunjang filem ini sudah pastilah lebih tertumpu kepada aktor Jack Black, yang turut sama berbakat besar dalam bidang muzik - dibuktikan melalui kugiran dua orang beliau Tenacious D yang gemar membawakan lagu-lagu yang agak unik.

Salah sebuah filem yang terbang di bawah radar, filem 'Rock Star' yang membariskan dua pelakon terkenal iaitu Mark Wahlberg dan Jennifer Aniston memaparkan tentang seorang peminat ryang terlalu taksub dengan sebuah kumpulan bernama Steel Dragon, sehinggakan ketaksuban itu menghantui hidupnya sendiri.

Apa yang berlaku selepas itu mengubah nasib hidup beliau apabila dia dipanggil untuk menjalani uji bakat bagi menggantikan penyanyi Steel Dragon. Sesi uji bakat itu berjaya dan seterusnya mengubah hidupnya, memenuhi semua yang dia impikan sebelum itu. Walaupun Mark Wahlberg tidak menyanyikan sendiri semua lagu dalam filem ini, lakonannya sebagai seorang rock star terkejut benar-benar hidup, sentiasa kelihatan naif seolah bermimpi semua yang dikejar sudah jadi realiti.

Filem 'Amost Famous' berjaya membawakan salah sebuah kugiran yang akan dikenang sampai bila-bila iaitu Stillwater. Lakonan penuh karisma aktor Billy Crudup sebagai gitaris kugiran Stillwater yang sentiasa bersengketa dengan vokalis kumpulan tersebut lakonan Jason Lee, benar-benar menampakkan situasi sebenar sukarnya mengekalkan keharmonian dalam sebuah kumpulan muzik.

Apa yang benar-benar menghidupkan filem ini adalah krisis yang sentiasa wujud hasil pergeseran dua orang pemuzik yang saling berebut untuk menjadi fokus utama kumpulan Stillwater - dan kedua-duanya pula saling tidak mahu beralah sehingga mengakibatkan ego mengatasi segala-galanya, mengorbankan sinergi yang mereka ada.

Sebuah kugiran parodi yang cuba memparodikan kesemua band bergenre 'heavy metal' yang cukup popular satu masa dulu, sehingga kini masih ramai yang tertipu dengan status sebenar kugiran ini - menyangkakan mereka benar-benar sebuah band sebenar. Itulah antara bukti yang menunjukkan pengaruh filem komedi ini kepada peminat muzik dan filem.

Apa yang menarik untuk dibincangkan mengenai kugiran fiksyen ini adalah kesungguhan mereka meneruskan parodi bertahun-tahun lamanya, menerusi banyak penampilan konsert serta temuramah dengan setiap pelakon terus kekal memainkan watak yang diberikan kepada mereka. Sehingga kini banyak adegan yang memaparkan kumpulan Spinal Tap terus hidup, dalam budaya kugiran-kugiran muzik moden yang menjadikan dialog serta perangai mereka dalam filem sebagai ikutan.

Salah sebuah trilogi filem muzikal tempatan yang sangat berjaya membuatkan peminat-peminat muzik metal yang kini dah bergelar bapak atau atuk orang, mengimbau semula kenangan semasa muda serta masih berangan nak jadi pemuzik terkenal.

Trilogi filem ini yang mendapat sambutan hangat sudah pastilah berkisar kepada perseteruan di antara dua kumpulan iaitu kumpulan Rimba Bara serta Malaikat Maut yang dipaparkan dalam bentuk serius, kelakar serta ada kalanya mampu menyebabkan linangan air mata mamat heavy metal mengalir.

Jika anda tanya pada kami di antara dua kugiran ini, yang mana lebih baik - kami harus menyebut kumpulan Malaikat Maut. Mereka berani menyembur api atau gigit itk serati di atas pentas.


Kisah Sembilan Orang Pendaki Hilang Dalam Satu Malam - Misteri Dyatlov Pass

Kisah mengenai misteri Dyatlov Pass (Laluan Dyatlov) ini kedengaran seperti sebuah filem seram. Ia mengenai sembilan pendaki Soviet yang menemui ajal dalam satu malam di pergunungan Ural dan sering menjadi subjek kepada banyak teori konspirasi serta imaginasi. Ini kerana tiada siapa yang benar-benar pasti apakah yang berlaku pada malam antara 1 dan 2 Februari tahun 1959.

Ia bermula apabila sekumpulan pelajar dari Institut Politeknik Ural yang berpusat di Sverdlovsk (kini Yakaterinburg), ingin melakukan pengembaraan bersama. Mereka semua mempunyai minat yang sama dalam bermain ski dan mendaki di kawasan pergunungan Ural di Rusia.

Pada 27 Januari, kumpulan yang terdiri daripada 10 orang (lapan lelaki dan dua wanita) itu sedang bersedia untuk mendaki Gunung Otorten yang terletak di bahagian utara Ural. Salah seorang daripada mereka, Igor Dyatlov, telah dilantik sebagai ketua ekspedisi.

Wilayah ini kebanyakannya dihuni oleh etnik minoriti kecil yang dikenali sebagai kaum Mansi. Apa yang menariknya, Otorten dalam bahasa Mansi ialah "jangan pergi ke sana". Ia berbunyi seperti suatu amaran tetapi para pelajar ini tetap nekad untuk menakluk Gunung Otorten itu.

Kumpulan itu menaiki trak dari bandar Ivdel sehingga mereka tiba di sebuah perkampungan kecil Vizhai iaitu penempatan terakhir yang dihuni oleh manusia di tepi hutan belantara.

Di Vizhai, kaum Mansi telah menceritakan kepada kumpulan itu tentang kisah mengenai pemburu dari kaum mereka yang terbunuh secara misteri ketika melewati Gunung Otorten. Mereka juga menggelarkan gunung itu sebagai Gunung Kematian.

Keesokan harinya, seorang anggota kumpulan pendaki, Yuri Yudin, jatuh sakit dan terpaksa ditinggalkan di Vizhai. Manakala ahli kumpulannya yang lain tetap meneruskan rancangan mereka. Kini tinggal sembilan orang dalam kumpulan pendaki itu.

Lebih menyeramkan, kisah yang diceritakan oleh kaum Mansi itu melibatkan sembilan orang pemburu dari kaum mereka. Petanda buruk ini sekali lagi diabaikan kumpulan itu dan menganggapnya sebagai kisah dongeng sahaja. Mereka memulakan perjalanan ke Puncak Otorten yang akan membawa mereka ke Gunung Kematian itu.

Pada 1 Februari, ribut salji telah melanda dan kumpulan itu memutuskan untuk berhenti dan berkhemah sementara menanti keadaan menjadi reda. Apa yang berlaku selepas itu telah menjadi peristiwa paling aneh dalam sejarah Soviet.

Kumpulan itu dijadualkan kembali dari pengembaraan mereka pada 12 Februari dan memaklumkan kelab sukan mereka bahawa mereka selamat. Disebabkan cuaca buruk, semua orang menganggap kumpulan itu mungkin sedikit lewat daripada jadual dan ia tidak menimbulkan sebarang syak.

Beberapa hari kemudian, Yuri Yudin yang berada di Vizhai mula risau dengan rakan-rakannya. Pada 20 Februari, keluarga para pelajar yang hilang telah menuntut agar pihak berkuasa melakukan operasi pencarian.

Pada mulanya, pihak Institut Politeknik Ural telah menghantar satu pasukan sukarelawan untuk mencari kumpulan itu tetapi gagal menemui mereka. Pencarian diteruskan pula oleh pihak polis dan tentera dengan menggunakan helikopter dan pesawat ringan.

Pada 26 Februari, tapak perkhemahan kumpulan pendaki itu berjaya ditemui. Pasukan penyelamat mendapati khemah pasukan pendaki itu telah dipotong dari dalam dan mereka seolah-olah keluar dalam keadaan tergesa-gesa.

Ini kerana semua peralatan seperti peralatan ski, makanan dan beberapa pakaian sejuk masih lagi berada dalam khemah. Khemah itu pula hampir separuh telah diselaputi salji. Pada waktu ini, pihak penyelamat telah bersedia untuk sebarang kemungkinan paling buruk.

Pasukan penyelamat juga menemui kesan tapak kaki kepunyaan lapan atau sembilan orang berhampiran tapak perkhemahan. Ini menunjukkan bahawa kumpulan itu melarikan diri, berkemungkinan besar berkaki ayam atau hanya memakai sarung kaki. Tapak kaki pasukan pendaki itu dikesan sehingga sejauh 500 meter dari khemah mereka.

Tidak lama kemudian, mayat dua pendaki lelaki telah ditemui di pinggir hutan berhampiran. Mereka yang hanya berpakaian biasa tanpa baju sejuk telah mati akibat hipotermia. Berhampiran mayat juga terdapat satu unggun api kecil, menandakan mereka cuba untuk bertahan tetapi tidak berjaya.

Kemudian, tiga lagi mayat termasuk Dyatlov, seorang lelaki dan seorang wanita pula ditemui. Mereka bertiga seolah-olah dalam perjalanan untuk kembali ke tapak perkhemahan tetapi tewas juga akibat hipotermia.

Penemuan ini membingungkan ramai pihak. Apakah yang mendorong kumpulan pendaki yang berpengalaman ini untuk keluar dari khemah tanpa sebarang kelengkapan sehingga mati akibat hipotermia? Di manakah empat lagi pendaki yang masih hilang? Adakah mereka terselamat?

Soalan-soalan ini akhirnya terjawab dua bulan kemudian apabila salji mula cair pada bulan Mei. Empat lagi mayat pendaki, tiga lelaki dan seorang wanita ditemui dengan kecederaan fizikal yang teruk. Kecederaan itu dipercayai punca utama kematian mereka.

Empat mayat pendaki itu ditemui dengan berpakaian lengkap dengan baju sejuk. Siasatan telah menyimpulkan bahawa mereka berada di luar khemah ketika diserang oleh penyerang misteri.

Bedah siasat pula mendapati terdapat kesan radiasi pada pakaian empat mayat pendaki ini. Tahap radiasi itu adalah dua kali ganda daripada paras normal tetapi pihak berkuasa enggan mengulas lanjut tentang penemuan ini.

Walaupun banyak persoalan yang belum terjawab, siasatan telah dihentikan pada Mei 1959. Kesimpulan rasmi yang dikeluarkan ialah pasukan pendaki itu terkorban akibat cuaca buruk. Kawasan pekhemahan itu pula ditutup untuk tempoh tiga tahun dan kes Dyatlov ini dilabelkan sebagai kes sulit.

Kes ini dibincangkan semula pada tahun 1993 apabila banyak teori konspirasi dan andaian tersebar. Ada yang mendakwa ia melibatkan perkara mistik seperti serangan Menk (makhluk seperti Yeti). Ada juga berpendapat ia berkaitan eksperimen rahsia kerajaan kerana kehadiran kesan radioaktif yang tidak normal. Namun, tiada siapa yang dapat menampilkan bukti kukuh atas dakwaan mereka.

Pihak kerajaan pula mencadangkan teori-teori seperti serangan beruang liar, runtuhan salji atau dirompak oleh kaum Mansi tetapi mereka juga gagal mengemukakan bukti yang cukup untuk menyokong penjelasan itu. Sehingga kini, ia masih menjadi misteri yang belum terungkai.


Berdendam Dan Tidak Memaafkan Boleh Menyebabkan Kanser - Kajian

Pernah tak anda disakiti atau dikhianati seseorang? Pernahkah apa-apa insiden atau individu membuatkan anda terlalu sedih dan kecewa sehinggakan anda berasa tidak mahu memaafkan mereka?

Penulis pasti setiap daripada kita pernah merasai pengalaman sebegini dan peristiwa tersebut bermain di minda kita. Semakin anda berfikir tentangnya, anda semakin sedih dan marah.

Malang sekali, perasaan ini mempunyai kesan yang lebih teruk terhadap kesihatan anda tanpa disedari.

Setiap kali anda mengalami peristiwa-peristiwa negatif dalam hidup, tubuh badan anda juga turut mengalami apa yang dirasakan oleh minda.

Itulah sebabnya mengekalkan emosi negatif dalam fikiran anda boleh membawa kepada penyakit jangka panjang yang sangat dahsyat.

Apa yang menjadi masalah adalah dunia hari ini melihatkan bahawa memaafkan sebagai tanda kelemahan, menyerah kalah atau kedua-duanya.

Hal ini membuatkan ramai orang lebih sukar untuk memaafkan orang yang menyakiti mereka.

Secara klinikal, memaafkan adalah apabila anda sampai ke tahap di mana anda boleh "membebaskan" rasa permusuhan dan perasaan marah terhadap orang yang telah menyakiti anda, tanpa mengira sama ada mereka benar-benar layak menerima kemaafan atau tidak.

Perlu diingat bahawa pengampunan adalah proses dan bukannya peristiwa. Itulah sebabnya terdapat perbezaan besar antara decisional forgiveness dan emotional forgiveness.

Decisional forgiveness adalah "niat tingkah laku dalam menentang pendirian untuk tidak memaafkan dan untuk bertindak secara berbeza terhadap pelaku".

Emotional forgiveness atau kemaafan emosi pula adalah "penggantian emosi negatif yang tidak dapat diterima dengan emosi berorientasikan positif yang lain.

Kemaafan emosi melibatkan perubahan psikofisiologikal dan mempunyai lebih banyak kesan terhadap kesihatan dan kesejahteraan secara langsung berbanding decisional forgiveness.

Kajian mendapati bahawa jenis keperibadian yang suka memaafkan dikaitkan dengan kesejahteraan subjektif dan psikologi yang lebih baik.

Kajian-kajian lain mendapati bahawa tindakan memaafkan dikaitkan dengan tubuh badan yang lebih baik, pengurangan penggunaan ubat-ubatan, kualiti tidur yang lebih baik, kurang letih dan aduan somatik yang lebih rendah.

Malah, menurut satu kajian yang diterbitkan dalam American Journal of Cardiology, memaafkan juga dikaitkan dengan kesihatan kardiovaskular yang lebih baik.

Para penyelidik mendapati bahawa kemarahan dan emosi negatif yang lain mempunyai kesan toksik terhadap kardio, sementara memaafkan mempunyai peranan yang lebih baik terhadap kardio.

Jika anda terus marah, keliru dan bermusuhan tentang sesuatu yang berlaku pada masa lalu, tubuh badan anda juga akan mula mengalami kesannya.

Dr Steven Standiford, Ketua Bedah di Kemudahan Rawatan Kanser di Amerika Syarikat, menyatakan bahawa mengingati perkara-perkara sedih ini membuatkan seseorang itu gugup dan menyebabkan kegelisahan dalaman.

Secara semulajadi, ini menyebabkan lonjakan kortison dan adrenalin dalam badan pada tahap yang tidak normal.

Hasilnya, ia akan mengurangkan jumlah sel yang berfungsi untuk menghapuskan ancaman dalam badan.

Dengan ini, sel-sel yang melindungi tubuh anda daripada penyakit akan terhalang apabila anda berada dalam keadaan marah, bermusuhan dan tidak memaafkan.

Ini bermakna anda lebih cenderung untuk mendapat penyakit berbahaya seperti kanser.

Memilih untuk tidak memaafkan hanya membuatkan anda lebih sakit dan menghindarkan anda daripada pulih.

"Adalah penting untuk merawat kecederaan atau gangguan emosi, kerana ia benar-benar boleh menghalang tindak balas seseorang terhadap rawatan, malah kesediaan seseorang untuk menjalani rawatan" - Dr. Steven Standiford.

Dr. Michael Barry, pengarang buku The Forgiveness Project, menganggarkan bahawa 61% daripada pesakit kanser mempunyai masalah tidak mahu memaafkan.

"Menyimpan emosi-emosfi negatif seperti kemarahan dan kebencian ini akan mewujudkan situasi kebimbangan yang kronik. Kebimbangan kronik diramal sangat mampu menghasilkan adrenalin dan kortisol berlebihan, yang menghilangkan pengeluaran sel-sel pembunuh semulajadi, yang merupakan 'askar' dalam memerangi kanser" - Dr. Michael Barry.

Belajar cara untuk memaafkan sememangnya mengambil masa, tetapi ia bergantung kepada "pendawaian semula" otak anda dan berusaha untuk menukarkan rangkaian saraf anda.

Ia boleh dilakukan dengan cara mudah seperti melupakan kenangan yang menyakitkan dan mengingati bahawa orang yang menyakiti anda juga manusia biasa.

Anda juga perlu belajar cara untuk memaafkan diri sendiri kerana terus menyimpan rasa benci selama ini. Belajar cara untuk melupakan masa lalu sangat berbaloi dan membuatkan diri anda berasa bebas.

Jika ada individu di atas muka Bumi ini yang paling pemaaf, ia tak lain tak bukan adalah baginda Rasulullah S.A.W.

Peribadi yang sangat baik dan hebat baginda membuatkan Rasulullah S.A.W sukar untuk sakit hati jauh sekali untuk berdendam.

Dan kehidupan yang dilalui baginda bukanlah seperti kita di mana Rasulullah S.A.W dilayan dan diperlakukan dengan begitu teruk oleh kaum musyrikin.

Antara kisah tentang kemaafan yang melibatkan baginda adalah Rasulullah S.A.W pernah diludah kaum kafir Quraisy ketika pulang dari masjid.

Pada satu ketika di mana penduduk Mekah menolak dakwah Rasulullah S.A.W, baginda kemudiannya mengajak penduduk Taif kepada Islam.

Penduduk Taif bukan sahaja enggan mengikuti baginda malah menentang serta membaling batu sehingga membuatkan kaki Rasulullah S.A.W berdarah.

Melihat perkara itu, Malaikat Jibrail menawarkan kepada baginda untuk membinasakan kaum tersebut kerana bertindak sedemikian terhadap kekasih Allah S.W.T..

Namun, baginda menolak tawaran tersebut malah berdoa kepada Allah S.W.T supaya memberikan pengampunan dan hidayah kepada mereka.

1. “Tetapi orang yang bersabar dan memaafkan, sesungguhnya (perbuatan) yang demikian itu termasuk hal yang diutamakan.” (Surah as-Syuraa, ayat 43).

2. “Jadilah engkau pemaaf dan suruhlah orang mengerjakan yang makruf, serta berpalinglah daripada orang yang jahil.” (Surah al-A’raf, ayat 199)

3. “Dan balasan suatu kejahatan adalah kejahatan yang setimpal, tetapi barang siapa memaafkan dan berbuat baik (kepada orang yang berbuat jahat) maka pahalanya daripada Allah. Sesungguhnya Dia tidak menyukai orang zalim.” (Surah asy-Syura, ayat 40)


Sejarah Hitam Pembukaan Pangkalan Tentera Rahsia Amerika di Diego Garcia

Rata-rata rakyat Malaysia pastinya pernah mendengar nama sebuah pulau kecil yang diberi nama Diego Garcia. Sewaktu kes kehilangan pesawat Malayasia AIrlines MH370 beberapa tahun dahulu, nama pulau ini muncul berdasarkan teori konspirasi yang mengatakan ada pihak yang menyembunyikan pesawat tersebut di pulau ini.

Kedudukan pulau ini yang terpencil ditambah dengan kerahsiaan pulau ini yang dikatakan menjadi pangkalan rahsia tentera Amerika Syarikat di Lautan Hindi menguatkan lagi teori itu. Walau bagaimanapun, tiada siapa yang benar-benar dapat menyangkal atau membuktikan teori mengenai kehilangan MH370 tersebut.

Walaupun dikenali umum sebagai kawasan pangkalan rahsia tentera Amerika Syarikat, sebenarnya ramai yang tidak tahu bahawa kawasan tersebut sebenarnya hanya disewa daripada pihak British selama berpuluh tahun lamanya.

Lebih menyedihkan, pulau ini dahulunya dihuni penduduk orang asli tempatan yang telah diusir keluar dari tempat tinggal mereka. Kali ini, pihak Iluminasi ingin berkongsi sedikit sebanyak sejarah hitam mengenai "penaklukan" pulau ini dan bagaimana liciknya penjajah menghalau penduduk asal disini secara halus.

Diego Garcia adalah sebuah pulau di selatan khatulistiwa di tengah Lautan Hindi dan yang terbesar di antara 60 pulau kecil yang terdiri dalam gagasan Kepulauan Chagos (Chagos Archipelago.). Ia pertama kali ditemui oleh orang Eropah dan dinamakan oleh Portugis.

Negara Perancis telah bertapak disini pada 1790-an dan kuasa pemerintahan ke atasanya telah dipindahkan ke bawah penguasaan British selepas Perang Napoleon. Penduduk asal disini dikenali sebagai Chagos (Chagossian dalam bahasa Inggeris) tetapi malangnya telah dihalau keluar oleh Amerika Syarikat.

Walaupun kini Diego Garcia dikenali sebagai pangkalan rahsia Amerika Syarikat, secara teknikalnya ia masih dibawah kekuasaan British kerana pihak British telah menyewakannya kepada Amerika Syarikat selama puluhan tahun lamanya. Diego Garcia menjadi pilihan kerana lokasinya yang strategik di Lautan Hindi.

Awal tahun 60-an, pihak Amerika Syarikat dan Kerajaan UK telah mengadakan sebuah rundingan mengenai penubuhan pangkalan tentera strategik bersama yang terbesar pulau terbesar di gagasan Kepulauan Chagos ini, iaitu di Diego Garcia.

Pada tahun 1965, Britain memberikan kemerdekaan kepada Mauritius yang telah lama berjuang untuk kemerdekaan. Walau bagaimanapun, sebagai sebahagian daripada perjanjian kemerdekaan itu, pihak British akan diberikan pemilikan terhadap pulau-pulau di gagasan Kepulauan Chagos ini.

Setelah £3 juta ditawarkan ke Mauritius untuk melancarkan rundingan, perjanjian itu dimeterai dan pulau-pulau di Chagos itu diisytiharkan berada di bawah pentadbiran 'British Indian Ocean Territory' atau singkatannya BIOT.

Setelah persetujuan antara British dan Amerika Syarikat dipersetujui, maka bermulalah sejarah hitam bagi penduduk asal disini. Kira-kira 2000 penduduk di kawasan kepulauan Chagos (Diego Garcia dan pulau-pulau kecil lain) diusir keluar. Malah, tentera Amerika Syarikat juga dikatakan melepaskan gas beracun bagi membunuh kesemua anjing di pulau tersebut yang dijadikan haiwan peliharaan bagi penduduk tempatan.

Menjelang 1971, dengan menggunakan ugutan dan kekerasan, dikatakan kesemua penduuduk asal kawasan ini telah dihantar ke Mauritarius dengan menaiki kapal. Disana, mereka diberikan tempat tinggal serba daif tanpa bekalan elektrik dan air bersih.

Setelah kesemua penduduk asal di Diego Garcia dan pulau-pulau kecil berdekatan dipindahkan keluar, maka bermulalah pembinaan pangkalan tentera rahsia yang dikongsi bersama oleh Amerika Syarikat dan British. Ini termasuklah kemusnahan habitat semulajadi dan terumbu karang di kawasan ini bagi pembinaan landasan penerbangan dan barak ketenteraan.

Sejak sekian lamanya, penduduk asal Chagos atau Diego Garcia telah menuntut hak mereka untuk pulang kembali ke kampung halaman mereka. Malangnya, pihak Amerika Syarikat dan British banyak kali membuat pelbagai helah politik bagi menghalang orang luar termasuklah penduduk asal pulau itu untuk datang memandangkan pulau tersebut secara teknikalnya sudah menjadi sebuah pangkalan tentera.

Bagi menutup mulut penduduk asal pulau ini, pihak Amerika Syarikat dan British juga dikatakan telah memberikan bayaran pampasan kepada mereka dengan syarat mereka tidak akan menuntut untuk kembali lagi ke Diego Garcia. British juga menuduh penduduk disitu dibawa masuk untuk bekerja di ladang-ladang walhal keturunan mereka sudah beratus tahun mendiami kawasan tersebut.

Terbaru, pada tahun 2008, kerajaan British telah mengisytiharkan kewujudan zon perlindungan laut di sekitar Chagos, sekaligus menghalang mana-mana individu termasuklah penduduk asal yang ingin kembali daripada melakukan apa-apa aktiviti perikanan disini.

Walaupun pengisytiharaan zon perlindungan marin ini disambut baik ramai pihak, ia sebenarnya muslihat sulit oleh British dan Amerika bagi menghalang penduduk asal daripada kembali ke sini memandangkan aktiviti perikanan merupakan cara mereka dapat hidup disini. Rancangan jahat ini terdedah melalui satu dokumen sulit bertarikh Mei 2009 daripada pihak Pejabat Luar British kepada kerajaan Amerika Syarikat.


Kisah Kebakaran 2008 Yang Memusnahkan Salinan Asal Album Nirvana

Pada jam 4.43 pagi 1 Jun 2008, pengawal keselamatan mendapati api yang marak menyambar bumbung salah sebuah bangunan di New England Street.

Sejam sebelum itu pekerja penyelenggaraan baru saja melakukan proses pembaikian pada bahagian bumbung bangunan tersebut dengan menggunakan penyembur api. Sekitar jam 3 pagi, mereka memeriksa bahagian besi yang telah disambungkan bagi memastikan sambungannya telah selamat. Mendapati semuanya selesai, pasukan penyelenggaraan pun pulang.

40 minit kemudian, di bahagian yang baru saja dibaiki - haba daripada pematerian menyebabkan percikan api mula timbul jatuh ke bawah memulakan kebakaran kecil yang merebak cepat.

Bermula daripada satu bangunan, api mula hinggap di beberapa buah studio lain serta taman tema yang terletak bersebelahannya. Ratusan anggota bomba yang hadir gagal mengawal kebakaran disebabkan beberapa faktor - tekanan air yang rendah, kegagalan paip penyembur air keselamatan berfungsi dan yang paling berbahaya - kesan haba yang sukar ditanggung sesiapa pun walaupun mereka berpakaian lengkap.

Tidak lama selepas itu, api mula sampai ke sebuah gudang bersebelahan sebesar 22,320 kaki persegi. Dari luarannya gudang itu tidak nampak apa keistimewaannya. Dikenali dengan nombor blok 6197 oleh mereka yang bertugas di situ - ramai menyangkakan gudang itu menempatkan koleksi arkib video.

Randy Aronson dikejutkan dengan panggilan telefon sekitar jam 5 pagi, memaklumkan apa yang berlaku. Aronson seorang eksekutif bersama kumpulan Universal selama 25 tahun, bertanggungjawab menyelia proses arkib yang dilakukan di blok 6197.

Mengantuk, dia membiarkan panggilan masuk ke peti mesej - sebelum pemanggil memberitahu gudang di mana Aronson bertugas sedang terbakar. Ini membuatkan Aronson terus melompat, bingkas berkejar ke Universal. Tibanya di sana, dia melihat sendiri kesukaran pihak bomba mengawal api. Gudang yang selama ini diselia, masih marak dijilat api.

Pihak bomba akhirnya membawa masuk jentolak kerana semua cara yang digunakan tidak berhasil. Jentera itu digunakan bagi menjatuhkan mana-mana bahagian struktur yang terbakar yang menghalang anggota bomba masuk, namun tidak banyak yang berjaya mereka selamatkan. 24 jam selepas api dilaporkan, barulah kebakaran itu berjaya dipadamkan sepenuhnya.

Timbul banyak kekeliruan dalam laporan media yang cuba melaporkan berita tentang kebakaran itu. Tidak ada pihak berjaya melaporkan dengan tepat kerugian yang ditanggung oleh Universal dalam insiden itu, kerana tiada siapa tahu isi sebenar yang disimpan di dalam gudang 6197.

Universal sendiri dilihat cuba menyembunyikan apa yang telah berlaku, sehinggakan salah seorang wartawan yang berjaya mengagak korban sebenar dalam kerugian itu, diminta menarik balik dan memperbetulkan tulisan beliau keesokannya tanpa penjelasan diberikan.

Blok 6197 sebenarnya adalah arkib di mana Universal Music Group (UMG) menyimpan rakaman asli muzik melibatkan ribuan artis. Diistilahkan sebagai 'master copy', rakaman itu adalah sumber utama semua terbitan muzik, versi pertama rakaman setiap sesi yang dilangsungkan. Mengikut dokumen rasmi UMG, blok 6197 menyimpan semua rakaman master artis sejak tahun 1940 versi pita analog serta semua rakaman berbentuk 'outtakes' atau 'session master' - versi berbeza lagu-lagu popular yang kita dengar tetapi tidak diedarkan kepada umum.

Walaupun mempunyai beberapa buah arkib di sekitar Amerika Syarikat dan negara luar, majoriti rakaman asal album terkenal dan terlaris ditempatkan di sini. Ini termasuklah rakaman-rakaman sub-label di bawah kendalian UMG seperti MCA, ABC, A&M, Geffen dan Interscope.

UMG mengisytiharkan kerugian sekitar 118,320 buah aset tanpa memberikan sebarang penjelasan lanjut. Randy Aronson menganggarkan angka itu kurang tepat, sepatutnya melebihi angka yang dilaporkan. Sebuah laporan lain menyebut lebih 500,000 rakaman asal lagu musnah dalam insiden itu dengan kerugian melebihi RM620 juta keseluruhannya daripada segi nilai fizikal.

Bagaimanapun, daripada segi nilai sebenarnya iaitu faktor karya - kehilangan yang berlaku disebabkan oleh kebakaran itu jauh melebihi angka yang dilaporkan, apatah lagi apabila elemen sejarah, pembangunan budaya popular dan masyarakat dipertimbangkan.

Kini semua koleksi asal muzik hasil figura besar Amerika Syarikat seperti Louis Armstrong, Chuck Berry, Judy Garland, Aretha Franklin dan Buddy Holly musnah. Artis dan kumpulan muzik era moden yang turut sama mengalami nasib serupa adalah REM, Guns N' Roses, No Doubt, Snoop Dogg, Soundgarden, Nirvana dan ramai lagi yang kerap kali menjadi siulan kita, semasa era 90-an.

Tidak ramai yang faham kepentingan salinan rakaman asal di dalam era di mana kita boleh memuat turun muzik dengan sangat mudah. Rakaman asal adalah satu-satunya versi di mana bunyi yang didengari dapat menyalurkan suasana sebenar apa yang berlaku semasa rakaman dijalankan.

Era digital memudahkan pertukaran format muzik daripada satu versi ke satu versi lain. Setiap kali berlakunya proses ini, kejelasan audio asal akan semakin menurun sehinggakan pendengar tidak lagi mampu merasai kualiti bunyi sebenar yang dirakam sejak mula. Nada yang kita dengari tidak lagi berada pada tahap optimal, menyebabkan tona sebenar sesebuah karya boleh menjadi kabur menyembunyikan banyak elemen yang sepatutnya membantu menyampaikan apa yang ingin disampaikan pemuzik.

Satu-satunya jalan bagi memperbetulkan kelemahan ini - adalah dengan melakukan pengedaran semula album yang disalin daripada salinan rakaman asal 'master'. Permintaan peminat muzik zaman sekarang yang mahukan muzik dalam resolusi tinggi juga perlu dilakukan dengan mendigitalkan salinan asal daripada bentuk analog ke bentuk digital dan rakaman asal diperlukan sebagai asas kepada salinan tersebut.

Sekiranya ingin dibezakan dalam bahasa mudah - mendengar karya daripada bentuk master ibarat kita melihat sebuah lukisan asal. Mendengar salinan daripada rakaman asal, samalah seperti kita melihat gambar kepada lukisan itu.

8 tahun selepas insiden kebakaran itu, Randy Aronson diberhentikan daripada tugasnya di UMG tanpa sebarang alasan. Gosip-gosip tentang kerugian sebenar yang ditanggung serta apa yang musnah dalam kebakaran itu, tidak dilaporkan sepenuhnya walaupun sudah bertahun sudah berlalu.

Tindakan itu dikatakan terpaksa diambil oleh pengurusan UMG menurut pendapat Aronson, disebabkan UMG bimbang kesan insiden itu akan mengakibatkan tindak balas besar-besaran oleh pengkarya, khasnya pemegang-pemegang estet artis.

Perjanjian di antara artis dengan syarikat rakaman seperti UMG kebiasaannya akan memihak kepada UMG, di mana hak cipta rakaman asal akan menjadi hak milik syarikat rakaman sementara artis atau pengkarya hanya mempunyai hak sebagai pencipta asal. Sebagai UMG, mereka memegang tanggungjawab melindungi salinan asal karya yang dirakamkan.

Lebih satu dekad kebakaran itu berlaku, tidak ramai pengkarya melakukan tuntutan atau saman terhadap kecuaian UMG dalam menyelia dan menguruskan karya mereka. Besar kemungkinan kerana tidak ramai pengkarya yang mengetahui apa yang sudah berlaku - rakaman asal karya mereka telah musnah dan langkah-langkah yang diambil UMG berjaya melindungi berita ini sampai pada mereka.

Kebakaran pada tahun 2008 bukanlah kali pertama blok 6197 mengalami risiko hampir dimusnahkan api. Pada tahun 1990, seorang pengawal sekuriti telah menyebabkan kebakaran yang mengakibatkan kerugian bernilai RM125 juta dan hampir mengenai blok tersebut, sebelum pihak bomba berjaya mengawal api.

Tahun 1997, kesan percikan api daripada lampu limpah studio mencetuskan kebakaran besar tetapi blok 6197 terselamat. Pertunjukan bunga api di taman tema Universal bagi memeriahkan suasana juga pernah menyebabkan kebakaran-kebakaran kecil sekitar blok 6197.

Selepas satu kejadian lebih buruk berlaku di sebuah arkib UMG lain pada tahun 2004 yang memusnahkan keseluruhan rakaman milik studio lagenda Motown Records tersimpan di situ, Aronson menyedari risiko yang ditanggungnya.

Aronson mencadangkan kepada UMG untuk mengalihkan gudang arkib mereka di blok 6197 ke kawasan yang lebih selamat. Permintaan itu tidak dipenuhi sepenuhnya UMG namun UMG tetap bertindak memindahkan lebih 250,000 pita rakaman asal ke sebuah gudang lain di Pennsylvania. 175,000 pita asal terus disimpan di blok 6197 secara rasmi. Aronson menganggarkan jumlah sebenarnya sekitar 500,000 ribu unit.

Hanya selepas akhbar New York Times menerbitkan temuramah bersama Randy Aronson pada 11 Jun 2019, baru tersebar pengesahan di kalangan pengkarya yang terlibat bahawa rakaman asal mereka, yang dipegang oleh UMG telah musnah lebih 10 tahun lepas.

Salah seorang yang baru menyedari apa yang telah berlaku adalah artis Kanada, Bryan Adams.

Pada tahun 2013, sempena ulangtahun ke 30 album beliau 'Reckless' yang memacu namanya sebagai salah seorang nama besar industri hiburan, Adams berhasrat mahu menerbitkan semula album itu daripada rakaman asal.

Bagaimanapun selepas menghubungi bagi meminta salinan dikeluarkan, UMG tidak memberikan sebarang maklum balas kepada beliau. Ini menyebabkan dia terpaksa menggunakan salinan sendiri album yang belum siap diadunkan untuk menerbitkan semula album beliau.

Pada 24 Jun 2019, beberapa pengkarya seni sebulat suara bersatu bertindak mengambil tindakan saman ke atas UMG, atas kerugian yang telah disembunyikan selama ini. Saman berjumlah lebih RM450 juta itu dimulakan oleh beberapa pemegang estet pengkarya terkenal seperti mendiang Tom Petty dan Tupac Shakur, kumpulan Soundgarden dan beberapa orang pengkarya lain.

Beberapa artis lain masih lagi menunggu maklum balas daripada UMG berkenaan status rakaman asal mereka.

Setakat ini, UMG melalui CEO mereka Lucian Grainge berjanji akan mengambil pendekatan terbuka dalam menjelaskan perkara sebenar, berbeza dengan tindakan syarikat itu selama ini yang menyembunyikan apa yang telah berlaku, sebelum dibocorkan oleh Randy Aronson semasa temuramahnya.

Beberapa pengkarya sudah pun memberikan maklum balas, antaranya pemain bass kumpulan Nirvana, Krist Novoselic yang percaya rakaman asal album 'Nevermind', salah satu album paling penting dalam sejarah industri muzik moden telah pun musnah dalam kebakaran tersebut.

Artikel ini adalah terjemahan dan olahan semula artikel The Day the Music Burned yang diterbitkan pada 11 Jun 2019.


Bagaimana Pasukan Pengawal Elit Presiden Korea Utara Dilatih?

Kami kerap menampilkan Presiden Korea Utara, Kim Jong Un dan masyarakat negara tersebut yang mempunyai corak hidup yang sangat unik, jauh berbeza dengan apa yang biasa kita hadapi seharian.

Negara tersebut juga menyimpan bermacam kisah yang aneh, dipenuhi dengan misteri serta peraturan ketat yang menyebabkan semakin ramai ahli masyarakat yang berminat hendak melihat sendiri kelainan negara tersebut. Presiden Kim Jong Un sendiri walaupun ada kalanya dijadikan bahan ketawa serta meme, tetap digeruni berikutan keupayaan tenteranya yang sukar diramalkan serta pasukan pengawal setianya yang sentiasa ada di sampingnya.

Pernahkah anda melihat video bagaimana pasukan pengawal beliau akan sentiasa berlari di tepi kereta yang dinaiki Kim Jong Un - dari mana idea itu diperolehi? Lagi satu, benarkah anggota pasukan keselamatan Presiden Korea Selatan merupakan tentera bertaraf elit? Jom kita bongkarkan.

Kerajaan Korea Utara memang tak main-main bila nak memilih anggota pasukan pengawal peribadi yang akan ditugaskan mengawal Presiden negara tersebut. Kesemua pelatih yang dilantik, perlu datang daripada pasukan tentera Korea Utara dan sistem di Korea Utara bermula sangat awal.

Setiap tahun ketika tibanya pertengahan bulan April, kesemua pelajar sekolah menengah di Korea Utara akan melalui pemeriksaan kesihatan serta fizikal bagi menentukan sama ada mereka layak atau tidak memasuki perkhidmatan tentera negara itu. Selepas ujian saringan dilakukan, pelatih yang terpilih akan diserap masuk ke dalam latihan bermula pada bulan Ogos tahun tersebut.

Bagaimanapun, sekiranya seseorang pelajar itu mahu menjadi salah seorang pengawal peribadi Presiden, sesi pemilihannya akan dimulakan lebih awal berbanding pelajar lain dan hanya pelajar terpilih saja disenaraikan. Pemilihan akan dilakukan pada bulan November tahun sebelum itu, di mana pelajar itu akan melalui ujian kesihatan yang berbeza tahapnya.

Selain itu, pemeriksaan ke atas latar belakang mereka, personaliti serta tubuh badan akan menjadi ujian awal yang perlu mereka tempuh dalam mencapai hasrat mereka. Pelajar-pelajar elit yang melepasi ujian awal akan dihantar untuk berkhidmat dengan divisyen-divisyen tentera sambil meneruskan kursus mereka yang direka khas, sebelum kembali menyertai pelajar-pelajar lain dalam kem latihan tentera pada bulan Ogos.

Kadar kelulusan untuk menjadi pengawal peribadi Presiden sangat rendah, kerana kelayakan yang perlu dipenuhi tersangatlah tinggi. Sebarang kesalahan disiplin dan kegagalan dalam pelajaran akan menyebabkan seseorang itu dibuang daripada program.

Sistem pengambilan pelatih pengawal sedia ada di Korea Utara, dimulakan oleh ayah kepada Kim Jong Un iaitu Kim Jong Il pada tahun 1977, dengan kadar kelulusan pelatih kebiasaannya kurang daripada 15 orang setiap tahun.

Sistem pengawal presiden Korea Utara yang digelarkan sebagai 'escort command' atau 'guard command' mempunyai tanggungjawab melindungi kepentingan dinasti pemerintahan keluarga Kim. Sistem keselamatan ini sebenarnya sudahpun diamalkan sejak tahun 1946 selepas salah satu divisyen tentera Korea Utara iaitu divisyen latihan ke 90, diberikan tanggungjawab untuk membangunkan model pertahanan peribadi ke atas Presiden yang memerintah.

Ketika ini dianggarkan jumlah keanggotaan keseluruhan tentera di Korea Utara berada pada sekitar 100,000 kekuatan tetapi hanya 1,200 daripada mereka terpilih untuk menjadi pengawal peribadi Presiden yang akan dibahagikan kepada beberapa pasukan lebih kecil. Pasukan yang dikenali dengan nama jolokan 'Office Number Six' atau 'Pejabat ke Enam' ini diberikan tanggungjawab mengendalikan semua butir dan aturcara perjalanan Kim Jong Un yang perlu beliau hadiri di tempat awam.

Untuk setiap acara atau perjalanan Kim Jong Un, akan diwujudkan 7 lapisan perlindungan yang meliputi jarak beberapa kilometer daripada kedudukan Presiden. Lapisan pertama dibentuk daripada kumpulan pengawal yang paling rapat dengan Jong Un, diikuti oleh 200 ke 300 anggota yang akan sentiasa berada 100 meter jaraknya daripada beliau.

Lapisan ketiga pula melibatkan kumpulan anggota yang tidak diketahui berapa jumlahnya, ditempatkan 1 kilometer daripada Jong Un dalam keadaan rawak yang diberikan tugas memantau keadaan. Lapisan keempat pula melibatkan tugasan yang sama seperti lapisan perlindungan ketiga, namun ditempatkan 1.5 ke 2 kilometer daripada lokasi Presiden.

Ada 3 lapisan lagi yang akan diberikan tugasan merancangan perjalanan - bergantung kepada bentuk muka bumi, geografi dan lokasi dengan semuanya mempunyai satu matlamat yang serupa - melindungi Presiden Kim Jong Un dan anggota keluarganya jika ada, walaupun nyawa sendiri perlu dikorbankan.

Seperti yang sudah dinyatakan di atas, tidak ramai yang berjaya melepasi ujian kelayakan untuk diserap masuk ke dalam unit ini. Ujian pemilihannya dikatakan terlalu sukar walaupun individu yang dipanggil, merupakan individu terpilih.

PIhak tentera akan melakukan tinjauan di sekolah-sekolah bagi mendapatkan nama-nama pelajar yang dirasakan layak menyertai program ini. Ciri fizikal yang dicari adalah bentuk tubuh badan yang tegap serta tidak mempunyai kesan-kesan parut di badan. Selain itu, pelajar itu juga perlu datang daripada keluarga yang terbukti penyokong kuat parti pemerintah Korea Utara.

Tidak banyak yang diketahui berkenaan corak latihan yang dijalankan ke atas peserta. Beberapa kisah yang keluar menyebut latihan berjalan bertahun lamanya serta memerlukan pelatih mempelajari banyak bentuk seni mempertahankan diri, khususnya taekwondo.

Bagi membentuk ketahanan fizikal, peserta-peserta akan dilatih meletakkan beban konkrit di atas dada sebelum seorang peserta lain memecahkannya dengan tukul. Selain itu, pelatih juga perlu mempunyai kekuatan jari yang mampu memecahkan sebiji mentol lampu dengan satu jari serta mampu memecahkan jubin lantai dengan dahi. Latihan fizikal biasa seperti kemampuan berlari, berenang atau menembak sudah jadi rutin biasa.

Selain latihan fizikal, majoriti latihan mereka banyak menumpukan kepada aspek mental di mana pelatih akan dibentuk berdasarkan kepada pegangan ideologi yang selari dengan kehendak Presiden - mendidik setiap pelatih supaya setia kepada keluarga Kim dan menganggap mereka seperti jelmaan Tuhan di muka bumi.

Apabila Korea Utara dilihat semakin terbuka kepada dunia luar, kita mula dapat melihat sendiri keunikan atau keganjilan yang ada di negara tersebut. Salah satu perkara yang sering disebut orang ramai, adalah bagaimana kumpulan pengawal peribadi Kim Jong Un akan berlari seiring dengan kereta yang dinaiki beliau.

Daripada mata kasar, kita boleh nampak kenapa pengawal di arah untuk mengelilingi kereta Presiden dalam memberikan perlindungan ke atas beliau. Selain itu, taktik itu dilihat sebagai salah satu propaganda Korea Utara untuk menampakkan betapa sayangnya rakyat negara tersebut kepada pemimpin mereka.

Apa yang anda perlu tahu, perkara itu tidak berlaku semasa zaman pemerintahan ayahnya dan hanya selepas mengambil alih pemerintahan, barulah Kim Jong Un mengarahkan pengawal beliau berlari-lari bersama dengannya yang sedang enak dalam kereta.

Idea untuk mengarahkan pengawalnya berlari, sebenarnya datang daripada sebuah filem yang beliau tonton semasa kecil. Filem tersebut, 'In the Line of Fire' lakonan aktor lagenda Clint Eastwood sebagai seorang ejen Secret Service Amerika Syarikat.

Dalam filem tersebut, bagi melindungi Presiden John F. Kennedy watak Eastwood perlu berlari seiringan dengan kenderaan yang dinaiki Kennedy sepanjang dia melalui laluan tersebut. Bagaimanapun, malangnya tindakan itu tetap tidak berjaya menghalang Kennedy mati dibunuh.

Mengambil idea daripada itu, Kim Jong Un mengarahkan sekumpulan pengawal berlari bersamanya dengan berpakaian formal bertali leher, berlari di tengah panas untuk melindungi presiden yang mereka sayangi.


6 Perkataan Sama Bahasa Malaysia dan Indonesa Tetapi Berbeza Jauh Maknanya

Kita dan negara Indonesia memang datang daripada keturunan yang serupa. Pelbagai bukti yang menunjukkan hubungan itu wujud di dalam masyarakat kedua-dua negara.

Nak berborak dengan orang Indonesia pun sangat mudah, tidak memerlukan kita belajar bahasa baru kerana kita sebenarnya berkongsi bahasa yang sama. Walaupun begitu, bahasa yang kita gunakan mula berubah dengan Bahasa Melayu/Bahasa Malaysia dan Bahasa Indonesia, membawa identiti sendiri yang sedikit sebanyak akan mengelirukan kita.

Pernah tak anda terkejut orang Indonesia tiba-tiba mencarut tak tentu pasal? Ini adalah enam perkataan yang kita kongsi, tetapi sangat jelas membawa maksud yang langsung tak serupa.

Kita semua tahu punggung di negara kita digunakan bagi merujuk kepada bahagian tubuh manusia atau haiwan yang sensitif. Selain itu, istilah punggung juga digunakan dalam bahasa Melayu sebagai rujukan kepada bahagian belakang sesuatu, seperti 'punggung parang' yang bererti hulu parang.

Manakala di Indonesia pula, punggung merujuk kepada keseluruhan bahagian belakang badan seseorang, dari leher sehinggalah ke bawah tubuh. Walaupun wujud sedikit saja perbezaan, pasti agak aneh sekiranya seorang Indonesia mendengar seorang lelaki Malaysia memuji punggung seorang gadis.

Dalam gambar di atas, seorang tentera meminjamkan punggungnya kepada Presiden Jokowi untuk membolehkan dia menulis dengan selesa.

Sesuatu yang harus kita fahami, secara rasminya kita dan Indonesia berkongsi makna yang sama dalam menterjemahkan istilah 'butuh.' Kedua-dua negara dalam kamusnya menyebut 'butuh' membawa makna 'keingingan' atau 'kemahuan' untuk memiliki, mempunyai sesuatu sama ada dalam bentuk orang, objek atau apa saja bentuk.

Bagaimanapun, penggunaan 'butuh' di negara kita mempunyai makna kurang sopan, merujuk kepada bahagian kepala zakar lelaki dan ayat yang selalu didengari adalah 'kepala but*h kau' atau 'aleuto', mengikut istilah beberapa remaja generasi millenial. Kenapa perkataan 'butuh' digunakan sebagai perkataan lucah? Anda tahu? Kongsikan dengan kami.

Sekiranya anda berjalan-jalan di Indonesia, jangan terkejut pula seandainya anda terjumpa gerai yang menjual sup buntut. Istilah 'buntut' dalam bahasa Indonesia sebenarnya merujuk kepada bahagian ekor, jadi memesan 'sup buntut' samalah seperti memesan sup ekor di Malaysia.

Bagaimanapun, orang Malaysia kena tahulah sikit - sekiranya anda buka kamus bahasa kita dan cari perkataan 'buntut', perkataan itu sebenarnya tidak direkodkan membawa makna punggung.

'Buntut' sebenarnya merujuk kepada sejenis tumbuhan renek dengan nama saintifiknya adalah 'Lasianthus oblongus.' Orang kita memanggil pokok itu pokok sekentot.

Di negara kita harus diakui, pantat membawa satu maksud yang sangat kurang enak iaitu alat kelamin wanita yang menjadi organ terpenting peranakan dan penggunaan ini betul mengikut tatabahasanya.

Bagaimanapun, kita dan Indonesia sebenarnya sama berkongsi maksud yang serupa juga dalam penggunaan perkataan ini.

'Pantat' juga bererti kawasan punggung seseorang atau bahagian belakang atau bawah benda, seperti kuali atau periuk dalam kedua-dua bahasa - jadi penggunaan istilah 'pantat kuali' atau 'pantat cawan' sebenarnya tidak salah.

Berborak dengan warga Indonesia, perkataan gampang selalu sekali diucapkan mereka. Pernah sekali berborak dengan kontraktor perumahan, semua perkara yang ditanyakan kepada dia dijawab dengan ayat 'gampang' atau 'gampang sekali!'

Jangan salah faham pula. Pada mereka 'gampang' bererti mudah atau senang diusahakan, menggambarkan sesuatu yang tidak sukar untuk dipenuhi. Jadi janganlah terasa pula seandainya ada orang Indonesia menggampangkan anda.

Apa yang menariknya - kita pun sebenarnya berkongsi perkataan serupa dengan makna yang serupa, cuma kita tidak mengamalkan penggunaannya. Jadi kita lebih kerap mendengar perkataan 'gampang' digunakan bagi merujuk kepada 'anak-anak haram' sajalah.

Perkataan 'liwat' sudah lebih 20 tahun bermain-main difikiran masyarakat kita ekoran pengaruh politik kurang sihat yang diamalkan pemimpin kita. Rasanya kita sudah tahu apa makna 'liwat' yang membawa makna melakukan hubungan jenis melalui dubur, tak kiralah untuk lelaki atau wanita.

Di Indonesia pula wujud satu istilah yang bunyinya hampir serupa dan jika kita tidak tahu, pasti akan menyebabkan pergaduhan. Istilah 'liwet' dalam bahasa Indonesia merujuk kepada perbuatan merebus sesuatu, kebiasaannya nasi.

Seandainya anda ingin dihidangkan nasi liwet di Indonesia, makanlah dengan tenang. Sekiranya anda diajak liwat di Malaysia, larilah sejauh yang boleh.


7 Teknik Soal Siasat Yang Biasa Digunakan Pihak Polis Seluruh Dunia

Untuk mendapatkan pengakuan daripada suspek jenayah, pihak polis atau pegawai terlibat seperti penyiasat akan menggunakan pelbagai teknik soal siasat yang pelik dan unik. Tiada satu cara pun yang boleh digunakan untuk semua situasi jenayah, jadi ini memaksa pihak polis untuk mempelbagaikan taktik mereka.

Kadang-kala, mereka menggunakan pelbagai teknik terhadap seorang suspek jika pengakuan sukar diperoleh. Sesetengah kaedah membuatkan orang yang tidak bersalah mengaku bersalah terhadap jenayah yang tidak dilakukan.

Dan disebabkan ini, banyak kontroversi telah tercetus terhadap beberapa teknik soal siasat. iluminasi.com kongsikan 7 teknik soal siasat yang biasa digunakan oleh pihak polis.

Teknik soal siasat "Good Cop, Bad Cop" adalah sejenis polisi yang menawarkan gabungan ganjaran dan hukuman untuk mendorong tingkah laku yang baik.

Ia pada asalnya sebahagian daripada Teknik Reid tetapi kemudiannya digunakan sebagai taktik berasingan.

Seperti namanya, seorang polis berpura-pura menjadi "polis jahat," manakala seorang lagi sebagai "polis baik".

Polis jahat menyoal siasat suspek terlebih dahulu dengan kurang ajar, biadab dan angkuh. Dia menakut-nakutkan suspek, menegaskan suspek bersalah dan mendesaknya untuk mengaku.

Sesetengah suspek berasa takut ketika disoal siasat dan mengaku. Jika suspek masih tidak mengaku, polis baik akan memainkan peranan seterusnya.

Polis baik akan menegur polis jahat terhadap taktik soal siasatnya yang agresif dan mengambil alih siasatan. Polis baik menjamin suspek akan menerima hukuman ringan, bahkan akan diampunkan jika mengaku bersalah.

Matlamatnya adalah suspek akan menjadi lebih tenang dan lebih cenderung untuk mengaku kepada polis baik.

"Mr.Big" juga dikenali sebagai Teknik Kanada kerana ia dibangunkan oleh Royal Canadian Mounted Police pada tahun 1990-an.

Taktik ini memakan masa yang sangat lama dan hanya digunakan sebagai pilihan terakhir terhadap suspek yang tidak memberikan kerjasama tetapi polis yakin bahawa dia bersalah.

Pihak polis akan mencari lokasi di mana suspek biasa melepak dan seorang pegawai undercover akan "berkawan" dengan suspek.

Selepas beberapa pertemuan, pegawai tersebut akan bertanyakan kepada suspek sama ada dia berminat untuk "bekerja" untuk sebuah "organisasi", yang sebenarnya tidak wujud. Dan biasanya, suspek akan setuju.

Kerja tersebut bermula secara kecilan seperti mendapatkan semula kenderaan daripada individu yang berhutang dengan organisasi dan kemudiannya melibatkan kecurian serta jenayah lain.

Ketika itu, pegawai penyamar akan berbincang dengan suspek sehingga suspek mendedahkan butiran jenayah yang sedang disiasat.

Kemudian, suspek diperkenalkan kepada ketua organisasi selepas beberapa bulan bekerja. Dan sudah tentu, ketua tersebut juga merupakan seorang pegawai undercover.

Pegawai penyamar pertama mengkaji semula butiran jenayah yang telah diperoleh sebelum ini dari suspek dan menasihati suspek untuk mengaku kepada ketuanya.

Biasanya, suspek enggan bercakap tetapi ketua organisasi akan mendesak bahawa dia sudah mengetahui butiran jenayah itu.

Jika suspek masih enggan bercakap, dia akan dibuang kerja. Pegawai penyamar akan menghubungi suspek semula selepas beberapa minggu.

Ketika ini, suspek akan menjadi terdesak dan perlukan kerja. Jadi, dia akan lebih bekerjasama dan mendedahkan butiran jenayah tersebut kepada pegawai penyamar.

Teknik Reid adalah salah satu teknik soal siasat utama yang digunakan oleh pihak polis. Teknik ini agak panjang, rumit dan melibatkan beberapa strategi.

Soal siasat ini bermula dengan pegawai memberitahu suspek bahawa bukti mengatakan bahawa dia bersalah. Namun, dia cuba untuk tidak menyalakahkan suspek terhadap jenayah tersebut.

Suspek tidak diberikan kebenaran untuk bercakap semasa perbualan berlangsung kerana dia akan sentiasa menafikan tuduhan itu, terutamanya jika dia bersalah.

Dan, mungkin sukar untuk mendapatkan kebenaran selepas itu. Namun, suspek akan tetap bersuara dan bersungguh-sungguh membuktikan bahawa dia tidak bersalah.

Penyoal siasat akan menunjukkan rasa simpati dan menyokong suspek bahawa suspek tidak bersalah. Malah, pegawai tersebut akan mengatakan bahawa jenayah tersebut mungkin dilakukan oleh orang lain.

Pada masa yang sama, pegawai itu memerhatikan tingkah laku suspek yang boleh menunjukkan bahawa dia berbohong.

Teknik Reid telah dikritik kerana ia biasanya terlalu panjang, secara paksaan dan konfrontasi. Pegawai penyoal siasat juga banyak berbohong dalam teknik ini.

Teknik ini telah menyebabkan orang yang tidak bersalah mengakui jenayah yang tidak pernah mereka lakukan. Beberapa jabatan tidak lagi menggunakan Teknik Reid atas alasan ini.

Penyiasat biasanya akan bertanya banyak soalan semasa soal siasat. Satu kategori daripadanya dipanggil sebagai soalan dorongan.

Ini adalah jenis soalan yang memaksa suspek untuk memberikan jawapan yang terperinci. Penyiasat memilih ayat dan perkataan dengan berhati-hati ketika bertanyakan soalan dorongan ini.

Sebagai contoh, penyiasa akan bertanya, "Adakah anda nampak orang yang berbaju hitam itu?". Penggunaan perkataan "itu" membuatkan soalan ini sebagai sesuatu yang mendorong.

Suspek boleh mengatakan bahawa dia tidak nampak mana-mana lelaki berbaju hitam jika perkataan "itu" tidak dimasukkan ke dalam soalan tersebut.

Tetapi "itu" bermaksud bahawa lelaki berbaju hitam tersebut berada di situ. Sekarang, suspek terpaksa berfikir tentang insiden tersebut.

Malah, pihak polis boleh bertanyakan soalan seperti ini walaupun lelaki berbaju hitam itu tidak wujud di tempat kejadian. Satu taktik yang sama melibatkan penggunaan "loading question".

Soalan ini menganggap bahawa fakta-fakta tertentu adalah benar walaupun ia tidak.

Sebagai contoh, penyiasat akan bertanya, "Pukul berapa anda memandu kereta tersebut?", atau "Apa yang anda berdua bertengkar yang membuatkan anda memukulnya?".

Soalan pertama mengimplikasikan bahawa suspek berada dalam kereta tersebut dan soalan kedua menuduh suspek memukul orang lain, walaupun dia tidak melakukannya.

Juga terdapat soalan dikotomi yang memerlukan jawapan "ya" atau "tidak" dan soalan pelbagai pilihan yang memberikan suspek lebih banyak jawapan yang mungkin tetapi masih menghadkan jawapan kepada beberapa pilihan.

Temubual Kinesik adalah teknik soal siasat pemerhatian. Pegawai soal siasat akan bertanyakan suspek beberapa soalan sambil memerhatikan tingkah laku mereka dan bahasa badan ketika suspek bertindak balas.

Pegawai juga cuba mengesan kegelisahan, penipuan dan pembohongan. Pegawai itu akan membandingkan tindakan suspek dengan tingkah laku tertentu yang dikenali sebagai "tingkah laku pengakuan."

Tingkah laku pengakuan adalah tindakan yang didakwa akan ditunjukkan oleh seseorang jika mereka bersalah. Antaranya termasuklah menangis, bersandar malas di atas kerusi dan menunjukkan ibu jari apabila kedua-dua tangan digenggam.

Dalam soal siasat, polis dibenarkan untuk berbohong kepada anda dan mereka sering melakukannya. Polis berbohong dengan pelbagai cara untuk memaksa suspek mengaku.

Polis boleh mendakwa bahawa mereka memiliki cap jari, bukti DNA atau saksi yang melihat anda melakukan jenayah tersebut walaupun sebenarnya mereka tidak.

Salah satu daripada pembohongan paksaan adalah melibatkan polis meyakinkan bahawa apa pun yang dikatakan suspek tidak akan digunakan terhadap mereka di mahkamah.

Satu lagi pembohongan melibatkan pendedahan palsu bahawa pelaku yang lain sudah mengaku dan ia membabitkan suspek tersebut. Mereka kemudiannya menawarkan bantuan jika suspek tersebut juga mengaku.

Polis juga boleh memberitahu suspek bahawa satu pembohongan boleh membahayakan suspek atau orang lain. Mereka juga boleh memberikan ujian palsu dan berbohong tentang hasil ujian tersebut.

Sesetengah suspek disuruh melakukan ujian pembohongan dan diberikan hasil palsu yang biasanya menunjukkan bahawa suspek berbohong ketika ujian dilakukan.

Ketika soal siasat yang tegang, pihak polis menawarkan untuk mematikan perakam dalam cubaan untuk memaksa suspek mengaku ketika perbualan tidak dirakam.

Mungkin suspek beranggapan bahawa perbualan tidak dirakam, tetapi apa yang berlaku adalah sebaliknya. Malah, bilik soal siasat biasanya mempunyai beberapa kamera, jadi mematikan satu kamera tidak bermakna yang lain juga dimatikan.

Polis juga boleh meminta suspek untuk memberikan sampel DNA menggunakan helah tanpa meminta secara terus. Ia dilakukan dengan menawarkan segelas air yang kemudiannya DNA tersebut diekstrak melalui air liur yang terdapat pada gelas yang diminu, suspek.

PEACE adalah akronim bagi Preparation & Planning, Engage & Explain, Account, Closure dan Evaluate. Ini adalah teknik soal siasat yang biasanya digunakan oleh pegawai polis di UK dan New Zealand.

Matlamatnya adalah untuk membuat siasatan kelihatan seperti temubual dan bukannya soal siasat biasa. Ia melibatkan perbualan yang panjang.

Para penyiasat bertanyakan banyak soalan dan membuatkan suspek bercakap selama mungkin. Penyiasat akan menjadi rapat dan mesra dengan suspek, dan secara berhati-hati memaksa suspek untuk mengaku.

Penyiasat juga meminta suspek untuk mengingati semua yang berlaku dalam insiden itu. Mereka kemudiannya membandingkan kata-kata suspek dengan apa yang telah diketahui.


6 Kebolehan Dan Kemampuan Otak Manusia Yang Menakjubkan

Seperti yang anda tahu, otak adalah bahagian yang paling penting dalam tubuh badan manusia. Tanpa otak, semua anggota badan tidak boleh berfungsi. Ia diibaratkan seperti super komputer yang mengawal segalanya.

Otak bukan sahaja boleh digunakan secara sedar seperti membaca dan menonton TV, tetapi juga secara tidak sedar. Malah, otak kita masih berfungsi ketika tidur.

Dan kecanggihan teknologi masa kini membuatkan kita boleh menerokai kebolehan organ terpenting ini dengan lebih mendalam dan merungkai segala kemungkinan.

iluminasi.com kongsikan 6 perkata menakjubkan yang boleh dilakukan oleh otak yang kita tak tahu.

Keupayaan untuk mengesan medan magnet Bumi telah ditemui secara meluas dan dikaji dalam kalangan haiwan.

Dari burung ke mamalia laut hinggalah ke serangga, banyak dari haiwan-haiwan menggunakan medan magnet untuk menavigasi dan mencari arah, walaupun keupayaan ini selalu dianggap tidak wujud pada manusia.

Namun sebenarnya kita mungkin memilikinya, walaupun tidak berada pada tahap haiwan.

Dalam satu kajian baru-baru ini, penyelidik meletakkan 84 peserta dalam sangkar Faraday, kotak tanpa sebarang gangguan elektromagnetik.

Mereka kemudiannya mewujudkan medan magnet buatan dan secara beransur-ansur mengubah orientasinya lalu memerhatikan reaksi di otak.

Apa yang mengejutkan mereka adalah terdapat tindak balas yang jelas di bahagian otak yang menangani rangsangan deria.

Peserta tidak dapat merasakan apa-apa secara sedar dan tindak balasnya terhad kepada perubahan orientasi magnetik yang ditemui secara semula jadi di mana otak tidak bertindak balas apabila medan magnet ke arah atas.

Ia menunjukkan bahawa deria yang mungkin ini hanya berfungsi sebagai tindak balas kepada medan magnet Bumi dan bukan sensor magnet dengan semua tujuan.

Semua orang tahu bahawa untuk melatih otak anda untuk mahir dalam sesuatu, anda perlu mengamalkannya.

Sama ada mempelajari bahasa baru atau mengendalikan perasaan apabila cinta ditolak, anda perlu melatih diri.

Namun, ia berbeza apabila melibatkan bermain piano. Menurut sains, dengan hanya membayangkan anda sedang bermain piano membuatkan otak anda berasa sama seperti anda benar-benar melakukannya.

Sebagai contoh, kajian oleh pemenang Hadiah Nobel, Santiago Ramon Cajal, yang mendedikasikan hidupnya dalam memahami kesan latihan mental terhadap otak.

Pada tahun 1904, Santiago mengajar pelajaran piano asas kepada 2 kumpulan subjek yang tidak mempunyai pengalaman bermain piano.

Ketika satu kumpulan diajar menggunakan piano sebenar, satu lagi kumpulan hanya diajar cara bagaimana menggerakkan jari dan bagaimana sesuatu nota itu berbunyi.

Di akhir pembelajaran, beliau mendapati bahawa kedua-dua kumpulan berjaya mempelajari cara untuk bermain urutan yang diajar pada tahap kemahiran yang sama.

Pada tahun 1990an, kajian yang sama diulang oleh penyelidik lain, tetapi dengan alat tambahan untuk mengesan perubahan dalam otak.

Hasil kajian amat mengejutkan apabila mereka menemui bahawa latihan khayalan mempunyai kesan yang sama terhadap otak sama seperti latihan sebenar.

Tak kiralah betapa anda menafikan bahawa anda tidak menghakimi ketika bertemu seseorang buat kali pertama, kita secara tak sengaja akan melakukan "pandangan mental" terhadap mereka hanya berdasarkan isyarat visual.

Adakah dia kaya? Apa kena dengan fesyennya? Adakah itu parut kerana jenayah? Ini antara persoalan yang bermain di minda secara tak sengaja.

Ketika anda sedang tertanya-tanya, otak anda sudah membina profil separa sedar tentang seseorang dan ia sebenarnya agak tepat.

Kajian menunjukkan bahawa otak manusia tersangat pantas dalam menghakimi seseorang, dengan hanya memerlukan 0.1 saat untuk keseluruhan proses.

Apa yang lebih penting adalah, penghakiman ini sebenarnya adalah benar sama ada ia berkenaan seksualiti mereka, kecekapan di tempat kerja atau kaitan politik.

Dan apabila anda mula sendiri mula berfikir tentangnya dan mengatasi pertimbangan otak anda, semua ini akan bertukar menjadi stereotaip yang biasanya tidak tepat.

Isyarat dant tanda yang dihasilkan oleh otak mustahil untuk dipalsukan.

Kita semua tertanya-tanya adakah terdapat cara untuk meletakkan otak kita dalam mod automatik atau "auto mode", terutamanya ketika hari yang sangat sibuk.

Bayangkan anda boleh "matikan" otak anda dan biarkan tubuh badan anda yang mengendalikan semua?

Sebenarnya, otak manusia bukan sahaja memiliki mod automatik tetapi jika tetapi ia lebih baik dalam tugasan tertentu daripada bahagian otak aktif.

Kajian mendapati bahawa sebaik sahaja anda mahir dalam sesuatu, otak memberikan pemprosesan tugasan itu ke bahagian otak yang berasingan yang dikenali sebagai rangkaian mod lalai (DMN).

Bahagian otak ini berkaitan dengan pemprosesan di bawah tahap sedar.

Dalam salah satu daripada kajian tersebut, 28 subjek diminta untuk bermain permainan kad yang memerlukan sedikit pembelajaran dan aktiviti otak mereka dipantau.

Semuanya berjalan seperti yang dijangkakan pada mulanya, tetapi apabila subjek menjadi semakin mahir, kemahiran itu dipindahkan daripada bahagian otak aktif ke DMN.

Malah, tindak balas mereka menjadi lebih pantas dan tepat. Ini mengapa beberapa tugasan seperti bermain alat muzik adalah lebih sukar untuk dilakukan apabila anda memikirkannya secara sedar (hanya jika anda boleh bermain alat muzik).

Sama ada dalam filem seram atau kehidupan sebenar, spekulasi tentang "deria keenam" wujud apabila seseorang berasakan terdapat orang memandang mereka dari belakang.

Anda akan berasa tida senang, mula berpeluh dan bulu roma meremang. Penyebab sebenar mengapa ini berlaku adalah kita boleh memerhatikan persekitaran kita secara 360 darjah.

Jika mata manusia terhad oleh skop penglihatan berbanding haiwan, ini berlaku kerana otak tidak perlu untuk berupaya melihat ke belakang.

Otak mempunyai cara yang lebih hebat dalam membina model 3D persekitaran berskala penuh, terutamanya bahagian yang kita tak dapat lihat.

Keupayaan ini digabungkan dengan deria yang lain memberikan otak "pandangan" yang lebih jelas terhadap persekitaran 360 darjah di sekeliling kita.

Tak dapat dinafikan, tak kiralah lelaki atau wanita, kebanyakan daripada kita menginginkan tubuh badan yang cantik dan berotot.

Tak ramai yang memilikinya kerana untuk mendapatkan tubuh yang cantik, seseorang itu perlu bersenam yang mana bukanlah sesuatu yang mudah untuk dilakukan secara berterusan.

Namun, ada berita baik untuk anda yang malas atau tidak mempunyai kesempatan untuk berbuat demikian.

Rupa-rupanya, anda boleh melakukannya dengan hanya berfikir tentang bersenam untuk membina otot, menurut kajian oleh Universiti Ohio.

Kajian tersebut melibatkan 29 sukarelawan di mana pergelangan tangan mereka dibalut dengan acuan bedah.

Mereka kemudiannya diarahkan untuk berfikir tentang memberi tumpuan kepada latihan pergelangan tangan mereka selama 11 minit sehari, 5 hari seminggu.

Di akhir kajian, penyelidik mendapati bahawa separuh daripada mereka yang melakukan senaman khayalan 2 kali ganda lebih kuat membina otot 2 kali ganda berbanding separuh yang lain, walaupun sebenarnya mereka semua sebenarnya tidak melakukan senaman sebenar.

Banyak lagi kajian sebelum ini menunjukkan bahawa anda boleh meningkatkan kekuatan fizikal otot anda dengan hanya kuasa minda sahaja.


Kajian Perkaitan Sekolah Asrama Dengan Homoseksualiti

Di kalangan ahli masyarakat kita, wujud satu persepsi yang kerap kali diperkatakan tetapi tidak ada pihak yang melakukan kajian lebih menyeluruh - sekolah asrama khasnya sekolah asrama satu jantina dikatakan punca kegiatan homoseksual bermula.

Agak sukar untuk kita menjawab soalan tersebut berdasarkan fakta - ini kerana di negara kita golongan LGBT dianggap tidak wujud secara rasmi, hanya ada lelaki, wanita atau khunsa dalam beberapa kes unik jadi tidak ada sebarang rekod diambil bagi membantu kita melakukan kajian lebih mendalam.

Pasti ramai yang mempunyai tanggapan serupa bahawa sekolah asrama, khasnya sekolah asrama lelaki memberikan kesan yang besar pada perubahan tingkah laku pelajar yang ada di dalamnya. Benarkah dakwaan ini? Untuk menjawab soalan ini, penulis akan membincangkan topik ini berdasarkan satu kajian yang dijalankan di Kenya melibatkan kehidupan di asrama dan hubungannya dengan homoseksualiti.

Kenya merupakan antara negara di mana penerimaan terhadap homoseksualiti masih lagi berada pada tahap rendah. Kerajaan Kenya sendiri masih lagi meletakkan hubungan sejenis sebagai satu bentuk jenayah yang melayakkan seseorang didenda atau dipenjarakan atas kesalahan mereka. Perkahwinan sama jenis juga tidak dibenarkan sama sekali.

Atas sebab itu, penulis merasakan kajian ini sesuai untuk kita gunakan sebagai gambaran kasar dalam percubaan kita menjawab hubungan di antara sekolah asrama dengan homoseksualiti.

Seramai 1,250 pelajar sekolah tinggi daripada 3 buah sekolah dipilih sebagai peserta kajian, dibahagikan kepada 484 pelajar sekolah asrama perempuan, 339 pelajar sekolah asrama lelaki dan 427 daripada sekolah harian campur.Kesemua pelajar berusia lingkungan 13 ke 19 tahun.

Untuk dua sekolah asrama yang dijadikan subjek kajian - sekolah itu merupakan sekolah berstatus terpilih di mana keputusan sekolah itu akan dibandingkan dengan sekolah berstatus sama di peringkat kebangsaan dan pelajar yang datang pula, datang dari seluruh Kenya. Sama seperti sistem SBT atau MRSM di negara kita.

Dengan menggunakan soal selidik, penyelidik cuba untuk memahami pemahaman serta statistik kumpulan pelajar berkait dengan isu homoseksualiti. Apakah hasil keputusan yang mereka perolehi?

Hasil soal selidik yang dijalankan menunjukkan 97% daripada keseluruhan peserta faham apa yang dimaksudkan dengan istilah 'homoseksualiti.' Ini menunjukkan pelajar-pelajar sekolah tinggi di Kenya menyedari realiti sebenar gejala buruk ini yang sedang melanda dunia.

Apa yang menarik untuk dibicarakan daripada hasil tinjauan itu mendapati 40% daripada semua pelajar tahu amalan homoseksualiti diamalkan di sekolah mereka. Ini satu angka yang agak tinggi untuk peringkat sekolah menengah/tinggi.Diajukan soalan sekolah jenjs mana yang dirasakan berlakunya kes homoseksual lebih kerap, 61% bersetuju sekolah asrama merupakan sarang gejala ini.

Jawapan mereka apabila dipecahkan lebih terperinci, menunjukkan 41% percaya sekolah asrama semua lelaki lebih berisiko, sementara hanya 21% percaya sekolah asrama semua perempuan terlibat dalam aktiviti ini.

Faktor umur juga menunjukkan perbezaan ketara dalam hasil kajian. Pelajar yang lebih muda berusia di antara 13 ke 16 melaporkan pengetahuan tentang aktiviti homoseksual yang lebih rendah hanya pada kadar 23%, sementara angka ini meningkat kepada 40% apabila maklumbalas pelajar lebih berusia (17-19 tahun) diambil kira.

Satu keputusan yang menunjukkan persepsi kita selama ini ada asasnya - adalah apabila 54% pelajar lelaki yang bersekolah di sekolah asrama lelaki mengakui mereka tahu berlakunya kegiatan homoseksual di antara rakan-rakan sebaya mereka.

Bagi negara seperti kita di mana homoseksualiti masih dianggap sebagai sesuatu yang tidak perlu diiktiraf serta dibincangkan secara terbuka - kajian-kajian ini sepatutnya masih dijalankan, walaupun dalam cara yang tertutup dan sulit.

Ini kerana hasil kajian seperti ini dapat memainkan peranan yang sangat besar khasnya kepada pihak kerajaan dan ibu bapa dalam merungkai masalah homoseksualiti yang dilihat semakin popular di kalangan ahli masyarakat kita.

Pada tahun 2013, Prof. Dr. Azizan Baharuddin daripada Institut Kefahaman Islam Malaysia (IKIM) mengeluarkan pendapat bahawa sekolah-sekolah berasrama penuh di negara kita sebenarnya berpotensi melahirkan golongan LGBT kerana budaya hidup yang diamalkan di sekolah-sekolah itu.

Beliau mengkritik budaya hidup bersama yang bebas di antara pelajar asrama serta rutin yang perlu mereka lalui setiap hari, bersama-sama pelajar sama jantina akan mendorong lebih ramai pelajar cuba-cuba merasai nikmat songsang LGBT. Kes pelajar senior menjadikan junior mereka 'jambu' merupakan antara budaya songsang sekolah asrama yang ahli masyarakat kita secara sengaja pejam sebelah mata, membiarkannya terus berlaku.

Walaupun demikian, pandangan Prof. Azizan kebanyakannya datang daripada pengalaman menguruskan masalah yang berlaku serta kemungkinan besar kisah-kisah pengalaman pelajar yang didengarinya. Tidak banyak kupasan yang lebih bersifat kuantitatif dapat dilakukan kerana kekurangan penyelidikan di Malaysia.

Kertas kajian yang mengkaji tentang isu ini di negara kita lebih banyak mengkaji tentang pemahaman, kesan sosial atau kajian statistik melibatkan individu dewasa LGBT tetapi setakat apa yang penulis cari - belum ada kajian kuantitatif berkenaan masalah homoseksualiti di sekolah asrama Malaysia pernah dijalankan.

Kita perlu mengetahui secara lebih mendalam betapa teruk masalah ini dikalangan pelajar kita, bagi membolehkan kita menghalusi langkah pendidikan yang sesuai dalam membendung masalah yang seolah dibiarkan saja berlaku, sejak dulu hingga sekarang.

Berdasarkan kajian yang telah dijalankan di Kenya, bolehlah dikatakan tidak salah untuk dikatakan persepsi mengaitkan gejala homoseksualiti dengan sekolah asrama, sebenarnya bukan sahaja berlaku di Malaysia bahkan di Kenya.

Bagi mereka yang telah melalui kehidupan di asrama, pasti anda lebih faham apa sebenarnya yang kadangkala berlaku bila pelajar memerlukan teman. Nada tulisan penulis memang kedengaran lucu, tetapi dari segi psikologinya ketiadaan kawan-kawan jantina lain untuk berkomunikasi setiap hari memang akan memberikan kesan buruk pada pelajar.

Interaksi yang berlaku hanya melibatkan pelajar satu jantina semata-mata setakat ini belum dapat dibuktikan benar-benar menjuruskan pelajar ke arah homoseksualiti, tetapi untuk mengatakan perkara ini tidak benar juga sesuatu yang layak dikatakan salah.

Apa yang perlu kita lakukan sekarang adalah menyiasat dengan lebih mendalam budaya homoseksualiti di sekolah-sekolah asrama, dimulakan dengan kajian ringkas seperti apa yang telah dilakukan di negara Kenya ini.

Walaupun kajian yang dilakukan hanya dengan menggunakan borak soal selidik melibatkan 1,250 orang pelajar - maklumat yang diperolehi akan mampu membantu penyelidik membangunkan kajian yang lebih besar, mendalam dan menyeluruh.

Adakah masyarakat kita takut kajian sebegini, seandainya dijalankan di Malaysia akan membuka pekung budaya homoseksual yang selama ini didiamkan saja oleh majoriti alumni sekolah asrama?

Jika itu satu pengorbanan yang perlu dilakukan, kami percaya lama-kelamaan pekung yang terbuka itu akan memandu kita ke arah cara yang lebih berkesan dalam mematikan gejala homoseksual di kalangan pelajar-pelajar kita, yang sudah berlangsung bergenerasi lamanya.

Grappling with the issue of homosexuality: perceptions, attitudes, and beliefs among high school students in Kenya


5 Sejarah Sebenar Pocahontas Yang Tidak Diceritakan Oleh Disney

Bagi mereka yang menggemari kartun Disney, anda sudah tentu mengenali watak Pocahontas kan? Seorang gadis cantik yang sangat berani, puteri kepada Pohatan, ketua tertinggi satu suku kaum orang Asli Amerika. Kartun yang dihasilkan oleh Disney ini menceritakan tentang keberanian Pocahontas berjuang untuk cintanya terhadap John Smith, yang merupakan seorang kolonis.

Selain itu, Pocahontas digambarkan sebagai orang yang manis, ceria, dan penuh dengan kasih sayang.

Dalam filem itu, Pocahontas berkawan dengan haiwan iaitu rakun dan burung yang diberi nama Meeko dan Flit.

Walaubagaimanapun, di sebalik kisah Pocahontas yang romantik ini, tersembunyi pelbagai cerita yang sangat mengerikan.

Kehidupan sebenar Pocahontas adalah sangat jauh berbeza daripada yang difilemkan.

Ketua Suku Indian iaitu Powhatan adalah bapa kepada Pocahontas. Powhatan adalah seorang ketua suku yang sangat kejam dan sanggup berbuat apa sahaja, menurut kisah sebenar.

Ketibaan John Smith di pulau mereka membuatkan Powhatan berasa sangat terancam.

Sebelum itu, Powhatan mempunyai niat untuk melebarkan kawasan miliknya tetapi bimbang apabila tahu bahawa pulaunya akan tenggelam, yang juga akan membuatkan dia kehilangan kuasa.

Hal ini dilihatkan oleh Powhatan sebagai satu amaran. Jadi, untuk mengelakkan perkara ini, dia mengumpulkan anggota suku kaumnya dan membunuh mereka secara bergilir-gilir.

Seperti yang diceritakan dalam filem, Pocahontas mempunyai rasa cinta terhadap John Smith. Atas dasar cinta yang mendalam, Pocahontas menentang bapanya yang hendak membunuh kekasihnya itu.

Akan tetapi, kisah sebenar adalah sangat jauh dari kisah romantis ini.

Ketika sampai di daerah di bawah kuasa Powhatan iaitu Teluk Chesapeake, John Smith sudah berusia 28 tahun manakala Pocahontas pula baru sahaja berusia 11 tahun.

Jadi, tiada langsung cinta dan asmara yang berputik di antara mereka. Namun, kisah tentang Pocahontas yang menyelamatkan nyawa John Smith adalah benar tetapi ia tak lebih daripada rasa simpati sahaja.

John Smith datang ke Teluk Chesapeake bersama-sama sekumpulan lelaki Inggeris yang mana tidak mahu bekerja. John mula menyuruh mereka untuk bercucuk tanam.

Mamun mereka tetap enggan bekerja walau dipaksa dengan cara apa sekalipun dan walau sangat lapar pada ketika itu. Melihat tiada cara lain, John akhirnya meminta bantuan Powhatan.

Namun jelas sekali Powhatan enggan membantu dan memberitahu bahawa mereka tiada makanan untuk dikongsikan. Ini membuatkan John mengugut Powhatan menggunakan senjata.

Tidak takut dengan ugutan itu, Powhatan juga merancang untuk membunuh John yang kemudiannya digagalkan oleh Pocahontas.

Pada satu ketika, suku kaum Teluk Chesapeake berpecah dan berlakunya perang yang besar di mana ramai orang terbunuh dengan begitu dahsyat.

Pocahontas yang juga tidak terlepas daripada tradegi ini apabila diculik oleh pihak Eropah. Seorang kapten bernama Argal telah menculik Pocahontas dan berniat untuk menjual dan menukarkannya dengan banduan serta senjata.

Malah, Argal juga membunuh suami Pocahontas dan cuba untuk membunuh anaknya, namun tidak berjaya selepas seorang wanita menyembunyikan bayi tersebut.

Pocahontas dirogol dengan begitu dahsyat dan dipaksa untuk pergi ke Eropah serta mengikuti budaya dan agama negara tersebut.

Akhirnya, Powhatan bersetuju dengan segala permintaan Argal. Lebih malang, Argal tidak menepati janjinya dan tidak melepaskan Pocahontas.

Selepas dibebaskan dari Eropah, Pocahontas berhasrat untuk pulang bersama suami barunya ke Virginia, di mana bapanya berada.

Berita ini membuatkan Powhatan sangat gembira namun tidak berbuat apa-apa kerana bimbang tindakannya akan memberikan kesan buruk kepada anak yang dirinduinya.

Tetapi malang sekali, selepas kapal yang dinaiki oleh Pocahontas meninggalkan pelabuhan, dia dijangkiti dengan penyakit maut yang biasanya hanya menjangkiti orang Eropah.

Pocahontas yang tidak mempunyai ubat untuk melawan penyakit itu akhirnya meninggal dunia di usia muda iaitu 21 tahun. Berita tersebut membuatkan Powhatan sangat sedih yang mana meninggal dunia setahun kemudian.

Berdasarkan kisah sebenar ini, ternyata bahawa tak semua kehidupan seindah seperti yang diceritakan di dalam filem.

Selain Pocahontas, banyak lagi filem yang diinspirasikan oleh kisah sebenar tetapi diubah agar menjadi sebuah kisah yang menarik dan gembira.


5 Cara Komunikasi Haiwan Yang Tersangat Pelik Dan Unik

Ketika ini kita mungkin mempunyai pelbagai cara untuk berhubung seperti melalui Whatsapp atau Gmail, namun haiwan adalah lebih kreatif dalam berkomunikasi sesama spesis.

Malah, cara haiwan berkomunikasi biasanya tidak memerlukan percakapan atau bunyi, tetapi melalui isyarat unik dan tersendiri sahaja.

Isyarat-isyarat ini lebih mudah difahami membuatkan semua jenis spesis yang sama dapat bertindak.

iluminasi.com kongsikan 5 sistem komunikasi haiwan yang paling unik dan menakjubkan.

Tahukah anda bahawa ikan paus mempunyai nama? Para saintis yang meneliti ikan paus sperma di Caribbean mendapati bahawa panggilan spesis ini adalah unik untuk rantau itu sahaja.

Ini bermakna ikan paus di Caribbean mempunyai loghat tersendiri sama seperti manusia di darat. Lebih menarik, ikan paus sperma ini juga mempunyai panggilan yang eksklusif kepada keluarga serta mempunyai nama masing-masing.

Para penyelidik mengkaji urutan pendek bunyi "klik" yang dihasilkan oleh ikan paus dan menemukan analisis yang lebih hampir iaitu bahawa setiap urutan atau "coda", adalah tanda panggilan individu untuk setiap ikan paus.

Mungkin anda tak tahu tetapi bison mungkin boleh dianggap sebagai spesis haiwan yang paling demokratik.

Apabila bison mahu memutuskan lokasi meragut rumput yang seterusnya, anggota kawanan haiwan ini akan menghala ke arah yang mahu dituju.

Terdapat beberapa pemimpin yang berpotensi dalam kumpulan itu yang biasanya akan nekad menghala ke arah tertentu dan melampaui kawanan tersebut.

Mana-mana haiwan yang diikuti oleh anggota lain akan menjadi ketua kawanan dan ia akan menentukan di mana tempat meragut seterusnya.

Apa yang uniknya kawanan haiwan ini biasanya diketuai oleh bison betina.

Spesis betina lebih cenderung untuk mencari tempat meragut terbaik kerana ia memerlukan lebih banyak nutrien untuk kehamilan dan penyusuan.

Jackdaw adalah spesis yang kelihatan seperti burung gagak. Apa yang membezakan ia adalah mata biru terang yang menonjol di sebalik bulu hitam.

Dan mata biru ini mempunyai kelebihan dan kegunaan tersendiri. Kajian menyatakan bahawa jackdaw adalah spesis burung pertama yang berkomunikasi menggunakan mata.

Burung membuat rumah di dalam lubang batang pokok tetapi ia tidak mampu untuk membuat lubang ini dengan sendiri. Jadi, haiwan ini harus menjaga rumah daripada diambil oleh burung jackdaw yang lain.

Caranya? Burung ini akan merenung "musuh" dengan pandangan yang tajam seperti gangster bagi menandakan bahawa rumah tersebut miliknya.

Untuk memastikan bahawa mata digunakan dalam komunikasi oleh burung ini, penyelidik dari Cambridge meletakkan setiap 100 kotak sarang dengan satu daripada empat gambar iaitu wajah jackdaw, wajah jackdaw bermata hitam, gambar mata jackdaw sahaja atau imej hitam.

Jackdaws akan mengelak daripada memasuki kotak-kotak yang mengandungi wajah-wajah yang cerah dan terus bergerak ke tempat lain.

Anda mungkin menyangkakan bahawa penguin adalah penari terbaik dalam kalangan haiwan. Tetapi bagaimana pula dengan burung yang boleh menari 200 langkah dalam masa seminit?

Burung Blue-Capped Cordon menari dan menyanyi untuk menarik pasangan di mana spesis jantan lebih cenderung untuk menari dengan bertenaga manakala betina akan bertindak balas kepada "peminat" nya dengan tarian tersendiri.

Oleh kerana burung-burung ini mempunyai hubungan monogami, ia cenderung bersikap memilih tentang pasangan mereka. Ini bermakna tarian yang dilakukan haruslah menarik dan mempesonakan.

Pergerakan tarian yang dilakukan tersangat laju sehinggakan ia mustahil untuk dilihat dengan mata kasar.

Lebih lama ia menari, lebih sihat ia akan kelihatan dan berkemungkinan besar berjaya menarik perhatian pasangan.

Udang mantis terkenal dengan penumbuk maut tetapi juga memiliki sepasang mata yang tersangat mempesonakan dalam kalangan haiwan.

Bagi manusia, kita mempunyai 3 reseptor foto dalam retina yang membolehkan kita mengesan warna dalam julat merah, biru dan hijau.

Udang mantis pula mempuanyai 12 hingga 16 reseptor foto dalam matanya. Namun, ia lebih teruk dalam membezakan antara warna.

Haiwan ini boleh melihat cahaya ultraungu dan ia adalah satu-satunya haiwan yang dapat mengesan cahaya terpolarisasi.

Jadi, apa kegunaan ciri-ciri yang ada pada mata udang ini?

Tubuh badan udang ini mempunyai corak yang hanya dapat dilihat oleh haiwan yang juga berkilauan dalam cahaya polarisasi, iaitu udang mantis yang lain.

Dan apabila terjumpa dengan lubang-lubang untuk dijadikan rumah, spesis ini lebih suka memilih lubang yang tidak mencerminkan cahaya terpolarisasi.

Ini menandakan bahawa lubang tersebut masih belum dihuni mana-mana udang mantis dan secara tak langsung menghormati ruang peribadi udang lain.


Makanan Yang Diproses Boleh Jadi Penyebab Autisme - Kajian

Menurut Laporan Kesihatan Mental Kanak-Kanak Remaja Negara Malaysia, sebanyak 2 juta kanak-kanak berusia 5 hingga 18 tahun mengalami masalah kesihatan mental seperti kecacatan perkembangan, gangguan emosi dan tingkah laku. Daripada jumlah itu, seramai 100,000 kanak-kanak perlu mendapatkan rawatan klinikal daripada pakar.

Masalah perkembangan mental yang sering dikaitkan dengan kanak-kanak termasuklah autisme, masalah gangguan hiperaktif defisit tumpuan (ADHD), pembelajaran spesifik termasuk menulis, mengira dan membaca, masalah intelektual (terencat akal) dan juga masalah pertuturan.

Dan daripada masalah-masalah ini, autisme dianggap sebagai yang paling popular berlaku dalam kalangan kanak-kanak iaitu dengan nisbah 1 dalam 100 kanak-kanak.

Jangkitan virus ketika hamil telah dikenali sebagai punca utama autisme bukan genetik.

Satu kajian baru dari University of Central Florida, yang diterbitkan dalam Laporan saintifik pada 19 Jun 2019, mengemukakan kes berkenaan hubungan awal autisme dan microbiome manusia.

Kajian ini menyatakan bahawa tahap Asid Propionic (PPA) yang tinggi, yang mana digunakan untuk menjadikan makanan yang diproses lebih tahan lama jangka dan menghalang pertumbuhan kulat, disimpulkan dapat mengurangkan perkembangan neuron pada otak janin.

Memberi perhatian terhadap pemakanan untuk lebih memahami autisme bukanlah satu perkara baru.

Seperti yang dinyatakan oleh Steve Silberman dalam penulisannya tentang autisme bertajuk "Neurotribes", langkah-langkah asas yang terlibat dalam merawat kanak-kanak termasuklah penghapusan makanan pencetus yang didakwa ini, rawatan alahan makanan, vitamin dan mineral, dan suntikan antikulat dan probiotik untuk mengukuhkan mikrobiotik kanak-kanak.

Namun, kajian baru ini memaparkan idea lain iaitu diet ibu mempengaruhi permulaan autisme dalam janin yang sedang berkembang.

Jika penemuan ini terbukti benar, boleh memberikan kesan yang sangat penting dalam penjagaan kehamilan bagi ibu0ibu pada masa akan datang.

Pasukan penyelidik yang terdiri daripada Latifa Abdelli, Aseela Samsam dan Saleh Naser menulis bahawa gangguan spektrum autisme (ASD) dikesan melalui keradangan neuro dan gejala gastrointestinal.

Gangguan ini merangkumi pelbagai tahap komunikasi sosial yang merosot, serta tingkah laku berulang yang menghalang kemajuan pembelajaran kanak-kanak dan keupayaan untuk berhubungan dengan orang lain.

Bilangan kanak-kanak yang didiagnosis dengan ASD semakin meningkat setiap tahun, jadi spektrum ini bukanlah satu perkara baru.

Namun, terdapat perubahan dalam masyarakat yang menyebabkan lonjakan ini berlaku.

Pada tahun 2000, Pusat Kawalan dan Pencegahan Penyakit (CDC) memerhatikan seorang daripada setiap 150 kanak-kanak yang mempamerkan kelakuan sedemikian.

Dan menjelang tahun 2018, angka itu meningkat kepada seorang daripada setiap 59 kanak-kanak.

Walaupun tidak ada penyebab yang sama, mereka percaya ia adalah hubungan antara genetik dan alam sekitar, jadi mereka memberi tumpuan kepada keabnormalan sistem ketahanan ibu.

Saleh Naser yang merupakan pakar dalam penyelidikan gastroenterologi, mensasarkan dan memberikan perhatian terhadap asid propionik (PPA) kerana beliau pernah mendapati bahawa wujudnya asid karboksilik yang tinggi dalam sampel najis kanak-kanak autisme.

PPA yang berlebihan mengurangkan jumlah neuron dalam otak dan pada masa yang sama menghasilkan lebih banyak sel glial yang mengakibatkan keradangan iaitu penanda kepada autisme.

Peningkatan jumlah laluan PPA merosakkan laluan neuron yang membolehkan otak berkomunikasi dengan badan.

Gabungan toksik ini sepadan dengan gejala autisme iaitu tingkah laku berulang, masalah mobiliti dan masalah berkomunikasi dengan orang lain.

PPA berlaku secara semula jadi dalam mikrobiologi manusia. Peningkatan jumlah asid ini yang masuk ke dalam sistem badan ibu hamil melalui makanan yang diproses mempunyai kesan negatif terhadap anak-anak mereka.

Peningkatan PPA merebak ke dalam janin yang mana berpotensi membantutkan perkembangan neuron serta membantu mencetuskan kesan seterusnya yang membawa kepada gangguan mental ini.

Kali pertama kali aid propionik ditemui adaalh pada tahun 1844 oleh ahli kimia Austria, Johann Gottlieb yang menyeadi kehadirannya produk gula yang terdegradasi.

Jika diasingkan, ia mengeluarkan aroma bau badan yang tidak menyenangkan namun jika dihasilkan, ia digunakan untuk menghentikan pertumbuhan kulat dalam makanan haiwan serta produk makanan manusia termasuk bijirin, produk bakar seperti roti dan juga keju.

Ia diluluskan untuk kegunaan di Kesatuan Eropah, Amerika Syarikat, Australia dan New Zealand.

Penyelidikan sebelum ini telah mengaitkan PPA dengan segala-galanya dari kerengsaan hidung dan kerongkong kepada kecacatan kelahiran dan kanser (dalam tikus).

Walaupun secara amnya ia dianggap rendah toksik jika ditelan, kajian dari University of Central Florida ini menunjukkan bahawa kesannya terhadap mikrobioma ibu jauh lebih besar dari yang dibayangkan sebelumnya.

Para penyelidik menyatakan bahawa ia hanyalah langkah pertama tetapi sangat penting.

Makanan segera adalah ciptaan manusia untuk pasaran dan bukanlah satu evolusi pemakanan yang baik.

Roti tidak sepatutnya bertahan selama beberapa minggu dan haiwan tidak boleh digemukkan dengan bahan makanan kurang berkhasiat, terutamanya jika bahan kimia yang terlibat dalam menghasilkannya merosakkan spesies kita.

Ini adalah harga yang perlu kita bayar terhadap sistem pertanian kita yang mempunyai kesan langsung dan negatif terhadap mikrobiom kita.

Hasil penyelidikan ini mungkin membuatkan anda kurang percaya tetapi sains bukanlah sesuatu bidang mengenai tindak balas populariti.

Asid propionik mungkin bukan penyebab autisme dan penyelidikan ini memerlukan kajian lanjutan, tetapi ia masih dilihatkan sebagai satu potensi tinggi.


Kisah Romantik Seram Raja Portugal Yang Terlampau Cintakan Isterinya

Ines de Castro adalah seorang wanita Castile (kini Sepanyol) yang hidup pada kurun ke-14 Masihi. Ines merupakan kekasih kepada Dom Pedro, seorang putera raja dan pewaris kepada takhta Portugal.

Ines de Castro juga mempunyai darah diraja kerana bapanya, Pedro Fernandes de Castro, merupakan cucu luar nikah kepada Raja Sancho IV dari Castile. Pada waktu itu, Castile (Sepanyol) dan Portugal kerap mempunyai masalah tetapi sering diselesaikan dengan perkahwinan antara keluarga diraja kedua-dua jajahan.

Pada kira-kira tahun 1340, Ines telah berhijrah ke Portugal untuk mengikuti sepupunya, Costanza. Sepupunya itu telah diaturkan untuk berkahwin dengan anak sulung Raja Afonso IV iaitu Pedro I atau dikenali juga sebagai Peter I.

Pedro yang masih muda ketika itu tidak cintakan Costanza walaupun telah berkahwin dengannya. Pewaris raja itu sebenarnya telah jatuh cinta terhadap wanita lain yang merupakan sepupu dan pembantu kepada Costanza iaitu Ines de Castro.

Ines adalah seorang wanita muda yang sangat elegan dan cantik. Kulitnya begitu putih dan matanya pula berwarna biru seperti langit yang cerah. Tidak hairanlah mengapa Pedro terpikat dengan wanita itu.

Akan tetapi, Raja Afonso IV telah menentang hubungan percintaan anak sulungnya itu dengan Ines sekeras-kerasnya. Ines telah diusir dari istana dan dihantar untuk tinggal di Albuquerque. Ines kekal berada di sana sehinggalah Costanza meninggal dunia semasa melahirkan anak pada tahun 1345.

Pedro kini dapat menunaikan impiannya untuk berkahwin dengan wanita yang dicintainya itu. Raja Afonso IV ada mencadangkan beberapa orang puteri sebagai calon isteri kepada Pedro tetapi anaknya itu menolak setiap tawaran bapanya.

Ines kemudian kembali ke istana diraja dan berkahwin dengan Pedro. Cinta pasangan itu dilihat lebih kuat dari sebelumnya dan dikurniakan empat orang anak iaitu Afonso, Beatriz, Joao dan Dinis.

Namun, Raja Afonso IV yakin bahawa perkahwinan anaknya itu akan mengancam hubungan antara Portugal dan Castille yang sememangnya rapuh. Dia khuatir perang akan meletus antara dua kerajaan itu.

Untuk menyelesaikan masalah itu, tiga orang penasihat telah memberi cadangan kepada Raja Afonso IV untuk membunuh Ines bagi mengelakkan sebarang kemungkinan berlakunya perang di masa hadapan.

Pada 7 Januari 1355 ketika Dom Pedro berada di luar kawasan dan jauh dari rumahnya, Raja Afonso IV telah menghantar tiga orang lelaki untuk menamatkan riwayat Ines. Dengan kejamnya, mereka telah membunuh wanita malang itu di hadapan salah seorang anaknya sendiri.

Apabila Dom Pedro kembali dan mengetahui bahawa bapanya terlibat ke atas kematian isteri kesayangannya itu, dia menjadi sangat marah sehingga mengisytiharkan perang terhadap raja yang juga bapanya sendiri. Ini membuatkan Portugal terjerumus dalam perang saudara.

Apabila Raja Afonso IV mangkat pada tahun 1357, Pedro I telah mengantikannya naik ke takhta kerajaan Portugal. Perintah pertama yang dikeluarkan oleh Raja Pedro I ialah untuk mencari dan membawa pembunuh Ines de Castro. Dia juga memerintahkan agar satu patung marmar putih yang menyerupai mendiang isterinya itu dihasilkan.

Dia juga sanggup menukar pelarian Castile yang menetap di Portugal untuk tiga orang penasihat bapanya yang memberi cadangan untuk membunuh Ines. Mereka bertiga ketika itu telah melarikan diri ke Castille. Salah seorang daripada penasihat itu berjaya meloloskan diri.

Dia menjatuhkan hukuman bunuh terhadap mereka dengan merobek keluar jantung mereka hidup-hidup. Seorang dikeluarkan dari bahagian hadapan dada manakala seorang lagi pula dari bahagian belakang.

Raja Pedro I kemudian menggali semula mendiang isterinya, Ines de Castro, dan menempatkan mayat itu di atas takhta bersama-samanya. Dia telah mengarahkan semua bangsawan, paderi dan rakyatnya untuk tunduk dan mencium tangan permaisuri yang telah mati itu.

Raja Pedro I bukan sahaja terkenal kerana menerapkan keadilan dengan cara yang paling kejam, malah dia juga sering melaksanakan hukuman mati sendiri daripada membiarkan orang suruhan melakukannya.

Disebabkan itu, Raja Pedro I terkenal dengan dua gelaran. Pertama ialah Pedro o Justiceiro (Pedro yang adil) dan juga Pedro o Cruel (Pedro yang kejam). Raja itu telah membina dua makam dalam kedudukan bertentangan untuk dirinya dan Ines di dalam sebuah gereja supaya dia dapat bersama kekasihnya itu untuk selamanya.


8 Destinasi Pelancongan Popular Yang Mengharamkan Pengambilan Gambar

Memandangkan hampir semua umat manusia di muka Bumi ini memiliki telefon pintar pada zaman ini, mengambil gambar atau selfie adalah satu perkara biasa yang dilakukan setiap hari. Malah, perkara ini menjadi satu keutamaan jika seseorang itu mengembara atau bercuti.

Sudah tentu anda akan mengambil gambar kenangan jika melawat tempat-tempat menarik dan tumpuan pelancong.

Akan tetapi, terdapat sesetengah tempat yang paling menjadi tumpuan untuk bergambar sebenarnya diharamkan untuk diambil gambar.

Terdapat juga lokasi yang terhad untuk diambil gambar manakala yang lainnya, kamera langsung tidak dibenarkan untuk dibawa mendekatinya.

Adalah tidak mudah untuk mengambil gambar istana romantis yang terletak di Jerman ini.

Disebabkan oleh peraturan keselamatan, anda hanya dibenarkan melawat istana ini dalam lawatan selama 35 minit dengan pemandu pelancong sahaja.

Malah, pengambilan gambar dan video di dalam adalah dilarang sama sekali. Juga, anda tidak boleh membawa masuk kereta dorong bayi atau beg sandang ke dalamnya.

Istana Matahari Kumsusan di Korea Utara adalah bangunan yang berfungsi sebagai makam bagi Kim Il-sung, pengasas Korea Utara dan anaknya, Kim Jong-il.

Tidak mudah masuk ke dalamnya di mana orang asing boleh mendapat kebenaran untuk masuk ke dalam istana ini hanya semasa lawatan rasmi kerajaan.

Dan orang yang berjaya masuk ke dalam istana ini harus mengikuti beberapa peraturan ketat.

Sebagai contoh, mengambil gambar atau video, merokok, dan bercakap adalah dilarang sama sekali di mana-mana kawasan dalam makam ini.

Selain itu, semua pelawat perlu melalui mesin khas yang akan meniup habuk yang ada pada tubuh badan mereka.

Salah satu lembah terdalam di dunia ini dikunjungi oleh 4 juta orang setiap tahun.

Pelancong sering pergi ke dek pemerhatian khas untuk menikmati pemandangan menakjubkan dari jambatan kaca yang terdapat disini.

Di sinilah tempat di mana anda tidak boleh mengambil gambar. Malah, pelancong sebenarnya dilarang membawa kamera.

Juga, anda perlu memakai penutup kasut khas untuk melindungi kaca dari tercalar.

Taj Mahal merupakan antara salah satu keajaiban dunia moden yang mampu membuatkan mereka yang melihatnya terkesima.

Gambar bangunan ikonik ini boleh diambil sebanyak yang anda mahu, tetapi dari luar sahaja.

Anda dilarang sama sekali daripada mengambil gambar bahagian dalaman Taj Mahal.

Anda juga tidak dibenarkan makan, membuat bising atau merokok dalam bangunan ini, Malah, telefon bimbit harus dipadamkan.

Bangunan ini satu ketika dahulu digunakan sebagai sebuah gereja dan hari ini ia merupakan sebuah muzium serta monumen yang luar biasa dari zaman Renaissance.

Jadi, adalah tidak begitu mengejutkan jika ia menarik beribu-ribu pelancong ke sini dan mereka tidak boleh mengambil gambar apa yang terdapat di dalamnya.

Pelancong juga harus diam ketika berada di dalam Sistine Chapel.

Tak dapat dinafikan, Menara Eiffel adalah lokasi bergambar yang paling popular di dunia.

Ia merupakan tumpuan pelancong yang wajib untuk diabadikan dalam minda dan juga media sosial pada zaman ini.

Namun, terdapat batasan tertentu bagi mengambil gambar menara ikonik ini.

Bagi yang tak tahu, pencahayaan waktu malam pada menara ini adalah sejenis seni dan dilindungi oleh undang-undang hak cipta.

Jadi, adalah menjadi satu kesalahan jika anda mengambil gambar dan berkongsi gambar tersebut tanpa kebenaran bertulis.

Namun jika anda bukan seorang jurugambar profesional dan hanya mengambil gambar untuk kegunaan sendiri, anda tidak perlukan kebenaran dari pihak berkuasa.

Gambar bahagian dalam bangunan ini tidak dibenarkan diambil pelancong kerana pihak berkuasa percaya bahawa mengambil gambar membuatkan orang ramai tidak menikmati keindahan unik dan sejarah Westminster Abbey.

Selain itu, mengambil gambar boleh menganggu suasana suci bangunan ini yang merupakan sebuah gereja yang masih digunakan.

Apa yang anda boleh lakukan adalah memuat turun gambar bahagian dalamnya dari laman sesawang, tetapi hanya untuk kegunaan peribadi sahaja.

Di beberapa kasino yang terdapat di Las Vegas, mengambil gambar adalah diharamkan atas sebab keselamatan.

Ini dilakukan untuk mengelakkan sebarang kemungkinan rompakan dan melindungi kehidupan peribadi pelawat daripada diganggu.

Pada masa lalu, adalah dilarang untuk mengambil gambar di hampir semua kasino di bandar ini, tetapi dari masa ke masa, batasan-batasan itu telah diangkat di beberapa kasino.

Walau bagaimanapun, sesetengah pelancong masih berjaya untuk mengambil gambar secara diam-diam.